text:
terça-feira, 28 de agosto de 2012
Assomada não precisa do quintal de nenhuma ilha
Alguém disse que uma certa ilha é quintal de Assomada! (facebook de 28.8.2012
Uma coisa é certa: Assomada não precisa do quintal de nenhuma ilha, porque os valores que ela defende são bem mais altos - os do respeito, da solidariedade, da unidade nacional, da sanidade mental e ambiental, da coerência, da seriedade política , intelectual e ética, do respeito pelos direitos cívicos, autorais e académicos. Assomada faz parte de Cabo Verde e como tal, respeita e coloca o TODO no devido lugar. Assomada tem consciência da sua dimensão, dos seus limites, dos seus valores e não vive eternamente na ilusão de um «eldorado» de complexos e alienações mil, estando de bem com DEUS e com o DIABO, de acordo com as circuntâncias. Assomada tem ética, tem orgulho nacional, defende o seu quintal sem sujar o dos outros, sem complexo de outros quintais, sem ilusão maquiavélica de «eldorados» que não existem e talvez nunca virão a existir. Assomada é parte de CABO VERDE e Cabo Verde não existe sem Assomada. Assomada quer o desenvolvimento do TODO e das partes, com ética, com democracia, com respeito, com equidade.
(Obs: esta reacção surge na sequência de um artido de Onésimo Silveira, publicado no jornal A Semana (14.8.2012) onde o articulista diz que S.Vicente foi transformado num quintal de Assomada, Santiago na ilha continente que impõe o seu crioulo e o seu modelo de sociedade a todas as ilhas)
segunda-feira, 20 de agosto de 2012
KONSTITUISON (Artigu 1-20)
KONSTITUISON DI KABUVERDI, NA LÍNGUA DI TÉRA - St
Na ánbitu di Kursu di Kriolístika y Língua Kabuverdianu, N inisia dizafiu di da disiplina di “Traduson Tékniku y Sientífiku”, na sigimentu di “Tékinikas y Metodolojias di Traduson”, ministradu pa un spesialilista ki ben di Canárias, Prof. Maria Victoria Domínguez Rodríguez.
Na es spiriénsa, N da kónta di difikuldadi di traduzi y N lenbra di kel frazi ki ta fla “traduttore, traditore”. Entritantu, N atxa es dizafiu un trabadju kontajianti y el pintxa-m pa un nobu dizafiu di da “Traduson y Tékinikas di Spreson di Kriolu”na kursu di jornalismu di Uni-CV.
Ku es dôs spiriénsia, da-m gana di entra na un nobu dizafiu: Traduson di Konstituison di Kabuverdi na língua di Téra. N sabe ma é ka taréfa faxi, mas algen ten ki da purmeru pasu. Pur isu, N disidi, através di Facebook, da más un próva di sidadania linguístiku. Sima António d’Paula Brito, na 188, fla na si trabadju fundador di nos gramátika (“Apontamentos para a Gramática do Crioulo que se Fala na Ilha de Santiago de Cabo Verde”), “nhos menda éru ki nhos atxa, nhos lima falta ki nhos enkontra, mas nhos menda y nhos lima ku ku justisa y ku razon” (adaptason na ALUPEC).
Na post sigintis, N ta komesa traduson di Testu di Revizon Konstitusional di 2010, di Preánbulu ti artigu 295o.
Konstituison di Repúblika di Kabuverdi (KRKV), na Língua di Téra
PREÁNBULU
Proklamason di Indipendénsia Nasional é un di kes momentu más altu di Stória di Nason Kabuverdianu. El é promotor (fator) d’identidadi y di reanimason di nos kondison di povu, un povu dipendenti di subi ku dixi di kaprixus di distinu, mas ku firmi speransa di kria na nos Téra kondisons di un vida dignu pa tudu algen. Indipendénsia pirmiti, inda, ki Kabuverdi pasa pa ménbru, ku tudu direitu, di kumunidadi internasional.
Entritantu, afirmason di Stadu indipendenti ka kontisi omésmu ténpu ku inplantason di rijimi di demokrasia pluralista, dja ki organizason di puder pulítiku staba ku raís finkadu na filozofia y prinsípius ki ta karateriza rijimis di partidu úniku.
Azágua di puder, na kuadru di es mudelu, mostra, di manera jeral, nisisidadi di introduzi alterasons profundu na organizason di vida pulítiku y sosial di Stadu, na tudu kau undi es rijimi inplantadu. Ideias nobu lastra na mundu y provoka kéda di struturas y konsepsons ki ta parseba ma staba ku raís finkadu y, di es manera, orientason di akontisimentus pulítiku di mundu muda. Na Kabuverdi, anunsiadu abertura pulítiku na 1990 ku kriason di kondisons institusional nisisáriu pa purmeru(s) eleison lejislativu y prizidensial, na un kuadru di konkorénsia pulítiku.
Foi di es manera ki, na data di 28 di Seténbru, Asenbleia Nasional Popular prova Lei Konstitusional no 2/III/90 ki ravoga artigu 4o di Konstituison, institusionaliza prinsípiu di pluralismu y inplanta un nobu mudélu di rijimi pulítiku.
Es Lei, kriadu pa sirbi di instrumentu pa viabilizason di eleisons demokrátiku y pa tranzison pa un nobu mudélu di organizason di vida pulítiku y sosial di país, el ka dexa, entritantu di institui un sistéma diferenti di guvérnu y un otu fórma di di izersísiu di vótu, na véspra di eleisons pa un nobu asenbleia lejislativu.
Foi na es kuadru ki realiza purmerus eleison lejislativu, na Janeru di 1991, sigidu, na Febreru, pa eleisons prizidensial. Un partisipason spresivu di populasons na es eleisons dimonstra, klaramenti, opson di país na sentidu di mudansa di rijimi pulítiku.
Entritantu, kel kontestu stóriku partikular undi, através di di revizon parsial di Konstituison, rekonhisidu ma partidus é prinsipais instrumentu di formason di vontadi pulítiku pa guvernason, fase ki demokrasia pluralista kontínua ta konvive ku régras y prinsípius própriu di rijimi antirior.
Apezar di realidadi sosial y pulítiku ki sa ta viveda, país staba na un prusésu di transformason rápidu y profundu, asumidu pa un parti di populason y pa forsas pulítiku ki komesa ta surji di valoris ki ta karateriza un Stadu di Direitu Demokrátiku y ki, pa si kontiudu, ta konfiguraba dja un mudélu material ki inda ka staba na testu di Konstituison.
Anpôs, es prezenti Lei Konstitusional krê dota país di un kuadru normativu ki ta bale, non partikularmenti pa armonia ki ta atxadu na testu, mas pa kel nobu mudélu instituídu. Opson pa un Konstituison di prinsípius struturanti di demokrasia pluralista, si nu dexa di fóra opsons konjuntural di guvernason, el ta pirmiti stabilidadi nisisáriu pa un país di fraku rekursus y altenánsia pulítiku sen ajitason.
Ku asunson di tudu prinsípiu di soberania popular, es testu li di Konstituison ta konsagra un Stadu di Direitu Demokrátiku, ku un grandi katálogu di direitus, liberdadis y garantias di sidadãus, konseson di dignidadi di pesoa umanu komu un valor abisolutu ki sta pa riba di própriu Stadu. El ta konsagra inda un sistéma di guvérnu ku ekilíbriu di puderis entri divérsus órgãus di soberania, un puder judisial fórti y indipendenti, un puder lokal ki titularis di ses órgãus é eleitu pa pa kumunidadis y é responsabilizadu dianti di es mesmu kumunidadi. El ta difende un Adiministrason Públiku ki ta sirbi sidadãus y ki é pensadu (concebido) pa ser instrumentu di dizenvolvimentu y un sistéma di di garantia di diféza di Konstituison ki ten karaterístikas di un rijimi di demokrasia pluralista.
Di es manera, es Lei Konstitusional ta ben, formalmenti, korporiza kes profundu madansa pulítiku realizadu na país y kria kondisons institusional pa izersísiu di puder y di sidadania, nun klima di liberdadi, di pas y di justisa ki é fundamentu di tudu dizenvolvimentu ikunómiku, sosial y kultural di Kabuverdi.
PARTI I
Prinsípius Fundamental
Titlu I
Sobri Repúblika
Artigu 1º
(Repúblika di Kabuverdi)
1. Kabu Verdi é u Repúblika soberanu, unitáriu y demokrátiku, ki ta garanti ruspeu pa dignidadi di pesoa umanu y ta rakonhise inviolabilidadi i inalienabilidadi di direitus umanu komu fundamentu di tudu kumunidadi umanu, di pas y di justisa
2. Repúblika di Kabuverdi ta rakonhise igualdadi di tudu sidadon dianti di lei, sen distrinsa di oríjen sosial ô situason ikunómiku, rasa, séksu, relijion, konviksons pulítiku ô idiolójiku y kondosns sosial; el ta garanti isersísiu interu di liberdadis fundamental pa tudu sidadon.
3. Repúblika di Kabuverdi sta finkadu na vontadi di popvu y el ten pa obijetivu fundamental realizason di demokrasia ikunómiku, pulítiku, sosial, kultural y, inda, konstruson di un sosiedadi livri, justu y solidáriu.
4. Repúblika di Kabuverdi ta kria, prugresivamenti, kondisons indispensável pa kaba ku tudu obustaklu ki pode inpidi dizenvolvimentu konplétu di pesoa umanu y limita igualdadi di sidadãus y ses partisipason efetivu na organizason pulítiku, ikunómiku, sosial y kultural di Stadu y di sosiedadi kabuverdianu.
Artigu 2º
( Stadu di Direitu Demokrátiku)
1. Repúblika di Kabuverdi ta organiza en Stadu di direitu demokrátiku, ku pé finkadu na prinsípius di soberania popular, na pluralismu di spreson y di organizason pulítiku y demokrátiku, na ruspetu pa direitus y liberdadis fundamental.
2. Repúblika di Kabuverdi ta rakonhise y ta ruspeta, na organizason di puder pulítiku, naturéza unitáriu di Stadu, fórma republikanu di guvérnu, demokrasia pluralista, separason y indipendénsia di puderis, siparason entri Igreja y Stadu, indipendénsia di tribunais, izisténsia y autonomia di puder lokal y disentralizason demokrátiku di Adiministrason Públiku.
Artigu 3º
( Soberania y konstitusionalidadi)
1. Soberania ta pertense povu, ki ta izerse-l pa fórmas y na manera ki sta previstu na Konstituison.
2. Stadu ta dipende di Konstituison, el ta fundamenta na legalidadi demokrátiku, el debe ruspeta y fase tudu pa leis ruspetadu.
3. Leis y tudu atu di Stadu, di puder lokal y di tudu entidadi públiku, en jeral, sô ta ser válidu si es sta di akordu ku Konstituison.
Artigu 4º
( Izersísiu di puder pulítiku)
1. Povu ta izerse puder pulítiku através di referendu, di sufrájiu y tudu kes otu fórma konstitusionalmenti stabilisidu.
2. Titularis di órgãus di puder pulítiku ta dizignadu pa sufrájiu; es pode ser dizignadu, tanbe, pa raprizentantis di povu ô pa fórma konstitusional legalmenti stabilisidu.
Artigu 5º
(Sidadania)
1. É sidadon kabuverdianu tudu kenha ki, pa lei ô pa konvenson internasional, ta goza di es direitu.
2. Stadu pode asina tratadus ki ta rakonhise duplu sidadania.
3. Kabuverdianus pode adikiri nasionalidadi di un otu país sen perde si nasionalidadi di oríjen.
4. Lei ta regula akizison, pérda y reakizison di nasionalidadi, komu inda si rejistu y próva.
Artigu 6º
(Tiritóriu)
(Tiritóriu)
1. Tiritóriu di Repúblika di Kabuverdi é formadu pa:
a) Ilhas di Santanton, S.Visenti, Santa Luzia, S.Nikolau, Sal, Boavista, Maiu, Santiagu, Fogu, Brava y pa alguns Djeu ki, storikamenti, ta fase parti di arkipélagu di Kabuverdi;
b) Agu di intirior, agu arkipelájiku y mar teritorial difinidus pa lei, komu inda ruspetivus leitu y subsólus;
c) Spasus aériu ki ta fika pa riba di spasus jeográfiku refiridus na alínias antirior.
2. Na si zóna kontigu (pegadu ku el), na zóna ikonómiku skluzivu di tiritóriu y na platafórma kontinental, difinidus na lei, Stadu di Kabuverdi ten direitu di soberania na matéria di konservason, splorason y aproveitamentu di rekursus natural, vivus ô nãu vivus, y el ta izersi jurisdison en konformidadi ku direitu intérnu y ku nórmas di direitu internasional.
3. Ninhun parti di tiritóriu nasional ô di direitus di soberania ki Stadu ta izersi sobri es mesmu tiritóriu pode ser alienadu pa Stadu.
Artigu 7º
(Taréfas di Stadu)
Taréfas fundamental di Stadu:
a) Difende indipendénsia, garanti unidadi, prezerva, valoriza y promove identidadi di nasãu kabuverdianu, y favorese kriason di kondisons sosial, kulturais, ikunómikus y pulítikus nisisáriu.
b) Garanti ruspetu pa direitus umanu y sugura plénu izersísiu di direitus y liberdadis fundamental pa tudu sidadon;
c) Garanti ruspetu pa fórma republikanu di guvérnu y pa prinsípius di Stadu di Direitu Demokrátiku;
d) Garanti demokrasia pulítiku y partisipason demokrátiku di sidadãus na organizason di puder pulítiku y na tudu kes otu aspétu di vida pulítiku y sosial nasional;
e) Promove ben-star y kualidadi di vida di povu kabuverdianu, partikularmenti di kes más póbri, y konbate, prugresivamenti, prubémas di naturéza ikunómiku, sosial, kultural y pulítiku ki ta inpidi un real igualdadi di oportunidadis entri sidadãus, spesialmenti kes kauzas di diskriminason di mudjer na família y na sosiedadi;
f) Promove solidariedadi sosial, organizasãu autónomu di sosiedadi sivil, méritu, inisiativa y kriatividadi individual;
g) Apoia Kumunidadi Kabuverdianu spadjadu na mundu y promove na meiu di es prezervason y dizenvolvimentu di kultura kabuverdianu;
h) Fomenta y promove idukason, invistigason sientífiku y teknolójiku, kunhisimentu y utilizason di teknolojias nobu, y inda dizenvolvimentu kultural di sosiedadi kabuverdianu;
i) Prezerva, valoriza y promove língua matérnu y kultura kabuverdianu;
j) Kria, prugresivamenti, kondisons nisisáriu pa transformason y modernizason di struturas ikunómiku y sosial di manera a bira ifetivu direitus ikunómiku, sosial y kultural di sidadãus;
k) Proteje paizájen, naturéza, rakursus natural y meiu anbienti, komu inda patrimóniu stóriku-kultural y artístiku nasional;
l) Garanti pa stranjerus ki ta vive permanenti ô transitoriamenti en Kabuverdi, ô ki sta en tránsitu na tiritóriu nasional, un tratamentu konpatível ku nórmas internasional relasionadu ku direitus umanu y izersísiu di direitus ki ka sta konstitusional ô legalmenti rezervadus a sidadãus kabuverdianu.
A rtigu 8º
(Sínbulus nasional)
1) Bandera, Inu y Armas Nasional é sínbulus di Repúblika di Kabuverdi y di soberania nasional.
2) Bandera Nasional é konstituídu pa sinku retángulu dispostu na sentidu di konprimrentu, un pa riba di otu (sobripostu).
a) Retángulu supirior y infirior ten kor azul, kel supirior ta okupa un superfisi igual a metadi di Bandera y infirior ta okupa un kuartu;
b) Pa sipara kes dôs retángulu azul, ta izisti três faixa, kada un ku un superfisi igual a un duodésimu di ária di Bandera;
c) Faixas pegadu (adjacentes) ku retángulus azul ten kor branku y kel ki ta fika entri kes dôs faixa branku ten di kor burmedju;
d) Pa riba di kes sinku retángulu, dés stréla amarélu di sinku pónta, ku vértisi supirior na puzison di novénta grau, ta forma un sírkulu ku séntru situadu na interseson di mediana di sugundu kuartu vertikal (di bandera) kontadu di skérda, ku mediana di sugundu kuartu orizontal, kontadu di parti di baxu. Stréla más pértu di es bordu sta inskritu na un sirkunferénsia invizível y ki si séntru ta fika pa riba di mediana di faixa azul infirior. (verificar)
3. Inu Nasional ten nómi di Kántiku di Liberdadi y si létra y múzika ta ben publikadu y aneksadu na prezenti Konstituison y es ta fase parti integranti di el.
4. Armas di Repúblika di Kabuverdi ta rafliti un konpozison “radial” ki ta aprizenta, di séntru pa perifeia, sigintis ilimentu:
a) Un retángulu ekuiláteru di kor azul y pa riba di el ta ben un “facho” di kor branku;
b) Un sirkunferénsia ta limita spasu undi sta inskritu, di ángulu skerdu ti ángulu direitu di triángulu, palavras “REPÚBLIKA DI KABUVERDI”;
c) Três linhas di kor azul, en paralélu ku bazi di trángulu, es é limitadu pa purmeru sirkunferénsia;
d) Un sugundu sirkonferénsia;
e) Un prumu di kor amarélu, alinhadu ku vértisi di triángulu ekiláteru, kolokadu riba di kes dôs sirkunferénsia na parti supirior;
f) Três argóla di kor amarélu ta okupa bazi di sirkunferénsia, ku dôs ramu di palmera di kor verdi y dés stréla amarélu ku sinku pónta y kolokadus simetrikamenti na dôs grupu di sinku.
Artigu 9º
(Línguas Ofisial)
1. Purtugês é língua ofisial.
2. Stadu ta promove kondisons pa ofisializason di língua matérnu kabuverdianu, onbru-onbru ku purtugês.
3. Tudu sidadãu nasional ten dever di konxe línguas ofisial y direitu di uza-s.
Artigu 10º
(Kapital di Repúblika)
1. Kapital di Repúblika di Kabuverdi é Sidadi di Praia, na ilha di Santiagu.
2. Kapital di Repúblika ta goza di statutu adiministrativu spesial, di akordu ku lei.
TITLU II
RELASONS INTERNASIONAL Y DIREITU INTERNASIONAL
Artigu 11º
(Relasons Intewrnasional)
1. Stadu di Kabuverdi ta sigi, na relasons internasional, prinsípius di indipendénsia nasional, di ruspetu pa direitus internasional y pa direitus umanu, di igualdadi entri Stadus, di nãu injerénsia na asuntus intérnu di otus Stadu, di rasiprosidadi di vantájens, di koperason ku tudu otus povu y di ko-izisténsia pasífiku.
2. Stadu di Kabuverdi ta difende direitu di autonomizason y di indipendénsia di tudu povu, el ta apoia luta di tudu povu kóntra kualker fórma di dominason ô di opreson pulítiku ô militar y el ta partisipa na konbati internasional kóntra terorismu y kriminalidadi organizadu transnasional.
3. Stadu di Kabuverdi ta difende abolison di tudu fórma di duminason, opreson y agreson, dizarmamentu y soluson pasífiku di konflitus, y inda kriason di un ónden internasional justu y kapás di garanti pas y amizadi entri tudu povu.
4. Stadu di Kabuverdi ta rakuza instalason di bazis militar stranjerus na si tiritóriu.
5. Stadu di Kabuverdi ta presta pa Organizason Internasional, numiadamenti Organizasons di Nasons Unidu y Unidadi Afrikanu, kolaborason nisisáriu pa rezoluson pasífiku di konflitus y pa garanti pas y justisa internasionais, y inda ruspetu pa direitus umanu, pa liberdadis fundamental y el ta apôia tudu sforsu di komunidadi internasional ki ta prokura garanti ruspetu pa prinsípius konsagradu na Karta di Nasons Unidu.
6. Stadu di Kabuverdi ta manti lasus spesial di amizadi y koperason ku paízis di língua ofisial purtugês y ku paízis di akolhimentu di migrantis kabuverdianu.
7. Stadu di Kabuverdi ta npenha na raforsu di identidadi, di unidadi y di integrason afrikanu y fortalisimentu di asons di koperason pa dizenvolvimentu, pa demokrasia, pa prugrésu y pa ben-star di tudu povu, pa ruspetu pa direitus umanu, pa pas y justisa.
8. Stadu di Kabuverdi pode, pa realizason di un justisa internasional ki ta promove ruspetu pa direitus umanu y di tudu povu, seta jurisdison di Tribunal Penal Internasional, na kondisons di konplementaridadi y di otus determinason konsagradu na Statutus di Roma.
Artigu 12º
(Akolhimentu di tratadus y akordus na órden jurídiku intérnu)
1. Direitu internasional jeral ô kumun ta fase parti integranti di órden jurídiku kabuverdianu.
2. Tratadus y akordus internasional ki aprovadu ô ratifikadu konfórmi nórmas stabilisidu, ta vigora na órden jurídiku kabuverdianu dipôs di si publikason na Bulitin Ofisial y di el komesa ta vigora na órden jurídiku internasional y óki es ta vinkula, na nível internasional, Stadu di Kabuverdi.
3. Atus jurídiku ki ta ben di órgãus konpitenti di organizasons supranasional, undi Kabuverdi sta prezenti, es ta vigora diretamenti na órden júrídiku intérnu , désdi ki es atus jurídikus sta stabilisidu na konvensons konstitutivu di tudu dôs parti.
4. Nórmas y prinsípius di direitu internasional jeral ô kumun, y di di direitu internasional konvensional, validamenti aprovadu ô ratifikadu, ta ten prevalénsia, dipôs di si entrada en vigor na órden jurídiku internasional intérnu, riba tudu kes otus atu lejislativus y normativus intérnu, ku valor infrakonstitusional.
Artigu 13º
( Adezon ô disvinkulason di di tratadus ô akordus internasional)
- Adezon di Stadu di Kabuverdi na kualker tratadu ô akordu internasional debe sta, antisipadamenti, aprovadu pa órgãu konstitusionalmenti konpitenti pa kel efeitu.
- Vijénsia di tratadus ô akordus internasional ta finda di kumun akordu, pa denúnsia ô “resésu” (paralizason di órgãus konpitenti), renúnsia ô kualker otu kauza permitidu internasionalmenti, ku exseson di kadusidadi, ta sigi prosésu previstu pa si aprovason.
Arigu 14º
( Akordus na fórma sinplifikadu)
Akordus na fórma sinplifikadu, ki ka meste ratifikason, ta aprovadu pa Govérnu, mas es ta trata apénas di matérias ki ta fase parti di konpiténsia adiministrativu di es órgãu.
PARTE II
DIREITUS Y DEVERIS FUNDAMENTAL
TÍTULU I
Artigu 15º
(Rakonhisimentu di inviolabilidadi di direitus, liberdadis y garantias)
- Stadu ta rakonhise ma é inviolável direitus y liberdadis konsagradu na Konstituison y el ta da garantia di si proteson.
- Tudu autoridadi públiku ten dever di ruspeta y di garanti izersísiu livri di direitus y di liberdadis y kunpri deveris konstitusional ô legais.
Artigu 16º
(Rasponsabilidadi di entidadis públiku)
- Stadu y otus entidadi públiku é, sivilmenti, rasponsável pa asons ô omisons di si ajentis, pratikadu na izersísiu di funsons públiku ô trokadu es mésmus funson, y ki di kualker fórma viola direitus, liberdadis y garantias, ku prujuís pa titular di es direitus ô pa otus algen (pa tirserus).
- Ajentis di Stadu y di otus entidadi públiku é, di akordu ku lei, rasponsáveis kriminalmenti y disiplinarmenti pa asons ô omisons ki razulta di violason di direitus, liberdadis y garantias.
Artigu 17º
( Ánbitu y sentidu di direitus, liberdadis y garantias)
- Leis ô konvensons internasional pode konsagra direitus, liberdadis y garantias ki ka sta previstu na Konstituison.
- Stenson y konteúdu esensial di nórmas konstitusional relasionadu ku direitus, liberdadis y garantias ka pode ser restrinjidu pa manera di interpretason.
- Nórmas konstitusional y legal relasionadu ku direitus fundamental debe ser interpretadu y integradu en armonia ku Diklarason Universal di Direitus Umanu.
- Sô na kazus spresamenti previstu na Konstituison lei pode restrinji direitus, liberdadis y garantias.
- Leis ki ta limita direitus, liberdadis y garantias debe ten, obrigatoriamenti, un karáter jeral y abistratu, es ka debe ten efetus retroativu, es ka pode diminui stenson y konteúdu esensial di nórmas konstitusional y es debe limita na u-ki é nisisáriu pa salvaguarda di otus direitu konstitusional protejidu.
Artigu 18º
(Forsa jurídiku)
Nórmas konstitusional ralasionadu ku direitus, liberdadis y garantias ta vinkula tudu entidadi públiku y privadu y es é diretamenti aplikável.
Artigu 19º
(Direitu di razisténsia)
Konstituison ta rakonhise ma tudu sidadon ten direitu di ka obadise kualker órden ki ta ofende si direitus, liberdadis y garantias y inda direitu di di razisti pa forsa kualker agreson ilísitu, óki é ka pusível rakóre pa autoridadi públiku.
Artigu 20º
(Tutéla di direitus liberdadis y garantias)
1. Pa tudu algen ta rakonhisidu direitu di rakere pa Tribunal Konstitusional, através di rakursu di “anparu”, tutéla di si direitus, liberdadis y garantias fundamental, knstitusionalmenti rakonhisidus, di akordu ku lei y ku obiservánsia di nórma konsagradu na alínias siginti:
a) Rakursu di “anparu” uzadu kóntra atus ô omisons di puderis públiku y ki ta bai kóntra direitus, liberdadis y garantias fundamental, dipôs di sta sgotadu tudu via di di rakursu ordináriu;
b) Rakursu di “anparu” pode ser rakeredu ku sinplis pitison, el ten karáter urjenti y si prosesamentu debe sta baziadu na prinsípiu di “sumaridadi”.
2. Pa tudu algen ta rakonhisidu direitu di iziji, di akordu ku lei, indiminizason pa prujuís kauzadu na violason di direitus, liberdadis y garantias.
sábado, 4 de agosto de 2012
Fórti Bunitu!
Na es féria, N diskubri un livru ki N sa ta lé ku gostu. Si titlu é: Between Race and Ethnicity – Cape Verdean American Immigrants, 1860-1965. Autóra di es livru é un mudjer judeu, kazadu ku un kabuverdianu y el txoma Marilyn Halter. Un kusa ki dja surprende-m na es livru é ke-li: si oxi, alguns kabuverdiana ta ben pari na Mérka pa si fidju pode ten nasionalidadi merkanu, na séklu XIX, alguns emigranti, óki mudjer sta prenha, ta bai pari na Kabuverdi pa fidju ka perde nasionalidadi di ses pai ku mãi. Fórti bunitu! (Halter,1993:74).
Washington, Agostu di 2012
Subscrever: Mensagens (Atom)


c: text/html

text:
Senpri bu kre fasi un ben y ganha un viagen na mesmu tenpu? Senpre bu kre apoia idukason y viaga mesmu tenpu? Senpri bu kre ajuda Delta Cultura y dipos bai ferias? Nton gossi nu ta ofereseu tudu kes fantastikas oportunidadis! A Delta Cultura sata fasi un sorteiu di viagen pa dôs algen pa Ilhas […]
Month: June 2012
Atendimentu mediku na Sentru di Idukason
Na dia 06 di Junhu di kel anu li, tinha un konsulta ku alunos ki ta ben na Sentru di Idukason Delta Cultura, ku a DRª Antónia Marina Oliveira. Kes problemas ki kriansas teni mas frikuenti é doris di barrigas, na cabesa e na boka. Na primeiros konsultas , atendidu 6 krianças di sexu feminina […]

robotstxt: allowed

filter: keep


text:
Saltar para: Posts [1], Pesquisa e Arquivos [2]
Oi menis nu ta pedi desculpa pa nos ausencia mas dja nu volta na td velocidade , nu tem stadu na nos incobadora ta testa alguns receita e hoje nu bem li compartilha ku nhos.
=> BU KRE KI BU CABELO KRIA RAPIDO E SAUDAVEL? NTOM SIGUII LI NOS DICA ===>
OBS: Antis de nu bai pa receita nu kre dexa um consedju pa td kem ki sta ta sigui Projectu Crecimento capilar na sentido de tem um cabelo bonito comprido e saudavel nos dica e simplis MANTI BU FOCO <= pa nu txiga na qq ki seja objectivo des vida nu tem ki pui FOCO, DETERMINASON E COMPRIMENTOS DE METAS, ou seja si bu kre tem um cabelo cria de forma saudavel e bonito bu tem ki luta pa el por isso ka ta adianta bu comeca projectu e para pode demora a tem kel objectivo que bu kre mas ku bu forsa de vontadi bu ta txiga la ... MODA ELIDA ALMEIDA CANTA .... N SABI MA BU TA CONSIGUI...#ficadica
Ago nu bai ao ki interesa...
Longo de outras dicas dja nu fala de "OLEO DE COCU E SIS BENEFICIOS" dja sta mas ki provadu ma oleo de cocu e di kes midjor oleo pa cabelo e ta dexas hidratadu nutridu encorpadu e ainda ta ajuda na crescimentu de cabelo, mas engracado e ki bu pode produzi bu oleo de cocu na casa ( nu ta dexa na otu publicacao mode prepara oleo de cocu casero).. tb pa es receita bu ta meste de CANELA EM PO => el ta ajuda a estimula a circulason na couro cabelo aumenta o fluxo d sangue no bulbo capilar ki ta leba tb outus nutrientes ki ta fazi com ki cabelo kria mas rapido( Depos n ta dexa mas dicas de Beneficios de CANELA ).
Odja Dica:
CRESCIMENTU BOMBA KU KANELA
Oi menis nu ta pedi desculpa pa nos ausencia mas dja nu volta na td velocidade , nu tem stadu na nos incobadora ta testa alguns receita e hoje nu bem li compartilha ku nhos um dica pa ..." ACELERA CRESCIMENTU D BU CABELO E DEXAL KU FIUS SUPER HIDRATADOS "=> BU KRE KI BU CABELO KRIA RAPIDO E SAUDAVEL? NTOM SIGUII LI NOS DICA ===>OBS: Antis de nu bai pa receita nu kre dexa um consedju pa td kem ki sta ta sigui Projectu Crecimento capilar na sentido de tem um cabelo bonito comprido e saudavel nos dica e simplis MANTI BU FOCO   el ta ajuda a estimula a circulason na couro cabelo aumenta o fluxo d sangue no bulbo capilar ki ta leba tb outus nutrientes ki ta fazi com ki cabelo kria mas rapido( Depos n ta dexa mas dicas de Beneficios de CANELA )Posted by Projectu Kriolinha Crespa on Domingo, 19 de Julho de 2015


text:
N mori onti meia noite em pontu
Di infesson pamodi doctor skesi Tran pontu
Sodádi nha kodé ta leban trabesádu
nka dispídi, e ka dexadu kamba dentu
Nta leba recordason tristi di nhas kolegas di kuartu
Ki di noti ta txora ta grita sen ki es obidu
Pamodi dotoris sta na sonu
Otus sta na namoru...
Nha petu ta bai fridu
Di sabi ma nha povu e sokotiadu
Pa ambus ladu
- clima ka sata djuda-nu
Homis na puder é segu.
Nha dor e tamanhu
Ki n ka podi mas.
Speransa as ves ta pidi morri
E sta fraku.
Li sin na nha enterru
N áta sisti láguas di mintira
Gritus di cinismu
Diskursos bunitu, más vasío.
Hoji, ti presidenti sta li
Pake, si na bida nka ligadu?
Nhos guarda flor bunitu,
Konbersu Sabi...
Pa rasgata mininus di rua,
Bedjus ta mori di solidon
Doenti mental fuliadu.
N áta obi tudu nhos palavras di "Amor".
Si es ten valor
Lebas pa nha mossinhus ki mesti...
Pamodi mi djan bai.


text:
Ann vizita Cabo Verde pa primeru bes komu jornalista “freelancer” mas ê ka rizisti y dipos ê volta “finka ankora”
Africa sempri “seduzi” Ann Brown, es afro-americana di New York ki dja ten uns 6 anos ta vivi na Cabo Verde.
Dipos di Gana na 2002 Ann vizita CV pa primeru bes komu jornalista “freelancer” mas ê ka rizisti y dipos ê volta “finka ankora” difinitivamenti na Praia capital undi pa alén di screbi artigos ê ta trabadja komu prufesora di inglez nun scola privadu.
Cabo Verde pa el foi “amor a primera-vista”.
Di tal forma ki ê fla ma ê ka teni ideia di bai vivi na States, embora ê ta vizital frekuentimenti ( Ann ê cazada y ê sta prepara pa recebi familia ki ta vivi na Merka).
Mas kuzé ki es afro-americana, formada na Jornalismo na New York University, kuze ki Ann odja na Praia ki lebal a troka “glamour” di New York city pa un cidade mutu + pakatu y ku mutu menus oportunidade prufesional?
Ann fla ma primeru foi kel kalor: Kalor humano.
Ê ta aprecia y e ta agradeci tudu kel “morabeza” y “gentileza” di povu cabo-verdiano, un povu ki ê fla ma enxinal odja vida di un otu forma. Tambe ê ta aprecia kultura di Cabo Verde ki ti inda ê kába discubri. Antis ê ta frekuentaba tcheu “clubes” y festival mas dipos ki ê caza ê fla ma e torna un mudjer mutu + cazeira.
Mas Ann, komu jornalista atenta ki el é, Ann ten també alguns “reparos” pa fazi. Por izemplo e ka ta komprendi pamodi ki lojas y servisus ten ki fitxa na hora di almosu ou pamodi ki kumida na Praia ê + karu ki na New York... Tambe ê fla ma Cabo Verde inda ten tcheu ki fazi pa midjora prestason di servisu y é justamenti es área ki e ta recumenda pa kenha ki kre bai vivi y invisti na Cabo Verde.
Mas si bu sta na Merka ou na kualker otu paiz y bu sta pensa na un dia instala na Cabo Verde Ann ta aconselhau pa primeru bu pai palpa terreno, “purba agu” sima ê ta fla.
Tambe ê ta recomendau prendi kriolu ou portuguez ki ê lingua oficial di Cabo Verde. Pa djuda ê ten un pagina na facebook intituladu “An American in Cape Verde” undi ê ta partilha si vivencia y si experiencia nes paiz ki dja ê ta konsidera si segunda Pátria.
Thank you Ann !!! fonte:ok


text:
Saltar para: Post [1], Comentários [2], Pesquisa e Arquivos [3]
Cultura em sima de tudo
Poesia de Anilton Levy
Bu voz na mundo poi Cabo Verde bira tudo
Bu conpaso trasa nos traso na mapa mundo
Munti kre ser sima bo
Txeu tem dom sima bo
Mas ninhum ka sa consigui txapa spaso ki bu dexa
Dexam obi mas um bes bu voz ta canta sodade
Pamodi dja dam sodade bo
Bu pé na txon, mostra bu simplisidade
Humildade na bo, fazeu entrega kel ké di bo
Bu da vida a poesia
Bu vida bu da pa nos cultura
Tantus poemas bu canta…
Mas bu ca sta li pa bu canta kel kin fazi pa bo


text:
terça-feira, 30 de janeiro de 2018
Elida Almeida - Joana
Letra
Barriga bira si cortam
Cabelo na cabeça labantam
ma nka pensaba nka imaginaba
Si tudo keli era boa noba.
Di Joana é sempre correnti
ma mes dja sta na metade
combersu dja bira poku, stadu
tudo ketu.
Oh Joana, undi bu manda bu razam
es fim di mes.
Pa mi nem seh ka bem
xintidu podi cansam, ma é ta pila rixu dimas. nha fidju femea corpu limpo
spertu balenti sabidu, ma kusa sail
pa kololu
Ah nha grandesa fika ti li
Txeia Pico bem ku stromentu,
leba tudo pa rubera baxu
Pálu dja manda fla meh krel ma
mininu di guenti dja mexedu.
Oh Joana, undi bu manda bu razam
es fim di mes.
Pa mi nem seh ka bem, xintidu podi cansam ma é ta pilam rixu dimas.
Subscrever: Enviar comentários (Atom)


text:
Techa, fica ku mi bu dexam dabu kel k ntem e kel k bu sunha tem.
Sol ta camba, ta sukundi si cabelo branco disfarçado em raio
Lua na aitura ta txora sodade de bo cima kusa ku fazel mal fetu...
Li na fundo mar, ondiá ta sukundi na rabu saia de kel encantada ta soluça de tanto txora bu ausência. ..
Flor na meio de campo ta baxa cabeça ta nega si pólen ... imagina mi?
Imagina mi k ta fitxa odjo na cabeça ta chinte txeru de bu cabelo,
Imagina mi k ta maxi ta pergunta dios k viagem tamanho é keli k bu bai k pa diá como hoxi inda bu ka txiga...
Se ka é sofrimento, oto nome nka tem pa el.
Nha tribiçeru perguntam undi kel miná ke ta obi si graça de madrugada, k ta corda ku um alegria k ta spanta tudo tristeza k ta ingostam na nha parapetu.
Nsabi ma mi é homi de sorte mas nha sorte nka kre pam tem mas baca nem mas cabra na mangedóra. Nha sorte é tenebu carapatidu na nha petu, djobebu dento odjo ti k bu dam kel bu sorriso sem graça...
Nha sorte é odjabu tudo diá sem dispide de bo, sem medo mo pode bai bu ka bem, sem brugonha de kreu mo pode ka krem.
Nha sorte, miná...
É pou na nha ragaz, contou munti partis sikre bu ka ri. Pegabu na mo anda ku bo de ponta branca ti baía verde...
Ta dam cabácu es distinu ingrato k em vez de txomau po cudim de madrugada, lebau bo ku nhas sonhos e dexam li ku mo trancadu dento perna ta sperabu bem.
Ta dam cabácu tudo santo k fladu ta faze milagre, k na mi ku bo é skodji dexanu nes massacre.
Ah mina... forte ntem sodade!
Forte tem sodade des menino inocente sukundidu tras des pele de mudjer!
Forte ntem sodade de odjabu ta rasmunga, de odjabu ta puxa boca de li ti boronçera!
K casta feitiço é es li k bu fazem k na nha jardim so bo ke rosa?
K corda é es li k bu fazem k na nha céu so bo ke strela?
K casta de encanto é keli k na nha bida so bo k ta brilha?
Techa, forte nkrebu.
Techa, fica ku mi bu dexam dabu kel k ntem e kel k bu sunha tem.
Ranja ku mi, nmostrabu ma céu pode dixiu riba cabeça, ma sorte ka é cantiga pa baca dorme e ma bida tem sentido mais do k kel k bu ta pensa.
Ranja ku mi nta mostrabu ma sol pa mas vagabundo k el é , é ta nina na costa de ocidente pe mimadu,
Ma luá pa mais armadu é independente é ka tem si luz propria. É prendi adimite ma sem sol é ka é tom bonitu si limiadura...
Fica ku mi nta mostrabu ma mi é nhacu d'homi mas sem bo, nka bali um tistom!
Ah techa, fica ku mi!
Dicla Gonçalves


text:
Konpitensia prinzipal di Delta Cultura é idukason…si ki nos missão ta fla.
Txeu bês , idukason sta assosiadu ku ydukason skolar y apoiu ki nu ta da kriânsas pa fassi trabadjus di kasa ta odjadu sima. É kumum pa pais, skolas públikas y en parti tanbén kês finansiadoris. Mutu menus kumun é pa kriânsas… Pa Delta Cultura keli é un di kês prugramas diferentis ki ta leba a formason disejada.
Kês 250 kriansas y adolesentis ta ten apoiu pa a realizason di sês lison di kasa y tutória, nesessáriu, na un basi diária. Kês idukadoris ta tenta tra masímu un purvetu di lison di kasa, ki ka é mutu kumum, y tenta transmiti pelu menus un pouku di alegria y intusiasmu ki ka é ton inportanti pa apredisadu:
Kês salas di aula sta prujetadus pa lenbra kês kriânsas o mínimu possível di sêi salas de aula na skola.
- Kês idukadoris sta presentis y dispuníveis se kês kriãnsas mesti sês apoius.
- Kriânsas é divididus pa pikenus grupus y es ta djuda un ku otu.
- A tutoriatésu alvês ta kontisi di un forma entretenimentu na konputador, mas tanbê na kanpu di futibol ó na un kualaker otu lugar na Centro de Educação.
- Objetivu di grupus di trabadju di kasa é kaba ku lisom mas rapidu possível pa ki kriânsas podi partisipa na djogus idukativus mutu mas pupular sima disportu y arti.


text:
Skola di Futebol Delta Kultura más un bes da prova na un torneiu di futibol organizadu pa ADEC – Asosiason di Disportu, Idukason i kultura di Kadjeta son Migel. Skola futibol Delta Kultura di kabu Verdi ki más un bes partisipa na un torneiu organizadu pa ADEC – Asosiason di Disportu Idukason i kultura di […]
Month: September 2012
Delta Kultura apoia 220 alunus di Cidade di Tarrafal
Asosiason interkultural Delta Kultura di Kabu Verdi, apoia cerka di 220 alunus di Cidadi di Tarrafal di Santiagu ku material di skola i pagamentu di propinas. Inisiativa kontisi dentu di prujetu “Apoiu Skolar” ki djunta 220 alunus di Tarrafal, un prujetu ki ta kontisi tudu anu, na komesu di skola. Grasas a parseria ki Delta […]
Prémius du Anu
Kel novu anu di skola ki dja komesa pa tudu kantu di Cabu Verdi, dja komesa també na Delta kultura ki ta aprizenta tcheus nobidadis na inisiu des anu li. Pa komesa, asosiason da tcheus prémius i inskrevi inda tcheus novus minis na sentru di idukason, sen fla inda di tcheus matirial ki distribuidu. En […]
Skola di Futibol Delta Kultura ganha torneiu na xkalon di Sub 10
Skola di Futibol Delta Kultura ki partisipa ku tcheus skalons na kel torneiu fetu pa Assosiason Skola di Futibol di Tchon Bon, ganha pa 2 – 0 na skalon di Sub 10 kel grandi final di torneiu di kel mesmu skalon. Na disputa pa vensidor di torneiu staba é sertu kes dós midjor ekipa Skola […]
Skolas di Futibol di Santiagu Norti na intercambiu
Na un rigion ku kuatu skola di futibol spadjadu pa sidadi di tarrafal (Delta Kultura i Skola Tó), kadjeta (Speransa) i Santa Kruz realizadu un simana di futibol na stádiu munisipal di tarrafal. Kel torneiu sta ser organizadu pa Skola Tó (Tchon Bon) ki sta kontisi di 01 di Setembru ti 08 de Setembru di […]


text:
I SÉNA
Nhu Aniba e un grandi propetáriu di txon di sekeru na Santa Katrina. Trás di un sekretária xintadu e ta papia ku kiriadus: Kalistru, Djuzé Pinpin, Manel di Britu ku Djon Di Kininha. Kiriadus sta bistidu di Xupai, ku kalsa pe kurtu, kamisa manga kurtu, kor di kakí, kapaseti branku na kabésa, bóta na pe ku meia te kanéla. Es sta ku kaseti na préga.
NHU ANIBA – Nha armun Mariâ Nazolina ben kexa-m ma mudjeris sa ta kanba-l na lugar ta kata purga sen se órdi.
DJON DI KININHA – Nos nu ka sabia si es ka pode kanbaba, senhor Aniba.
NHU ANIBA – Ka nhos dexa ningen kanba pa bai kata purga dentu nos kau.
MANEL DI BRITU – Nhu pode fika diskansadu, patron. Sima dja nhu fla-nu li go pa nu ka dexa-s kanba, nu ka ta dexa.
NHU ANIBA – Kaba, txeu des nen dismu es ka paga anu pasadu… sen burónha es ta justufika ma azágua ka da.
DJUZÉ PINPIN – Si azágua ka da e nho ki ten kulpa? E nho ki e Nhor Dés?
NHU ANIBA – Di gosi pa frenti nhos fika-m ku odju na es.
MANEL DI BRITU – U ki nu sa ta mesteba, éra so órdi di nho.
NHU ANIBA – I nha órdi e pa kunpri.
DJUZÉ PINPIN – Konserteza.
KALISTRU – Si es bai armadu en rafilóna es ta atxa-nu la xintadu nu ta spera-s.
DJON DI KININHA – Nu ta nxina-s módi ki nos patron ta ruspetadu!
KALISTRU (pa kes otus) – Nhos nu bai! (Pa patron) Nhu da-nu konlisénsa!
Es ta da meâ vólta es ta sai.
II SÉNA
Felisiana sa na múi midju, Nha Suzana kanba ku rostu runhu, mutu tristi.
FELISIANA – Ki rostu e kel-la, mamá?!
NHA SUZANA – N bai pa N ba kata un mo di purga pa N odja si N ta bendeba, pa N kunpraba un pósta di atun pa nu ben kusia ku xarén, kes Xupai lakarionsis di Nhu Aniba nega dexa-m.
FELISIANA – I pamodi ki es ka dexa-nha? Es ka sabe ma e nos ki ta simia la? Ma la e nos lugar?
NHA SUZANA – Es fla ma Nhu Aniba ku Nazulina se armun ka kre pa nu kata purga na ses kau.
FELISIANA – Nha ka meste fika tristi. Ki ta da ramedi e Nhór Dés.
NHA SUZANA – Kaba go, oxi da-m uma gana di kume xarén ku atun!
FELISIANA – Fartura inda ta torna ben un diâ sertu.
NHA SUZANA – Deós ta obi ku bo, nha fidju fémia!
FELISIANA – N ta lenbra kantu ki azágua daba últimu bes! Nes tenpu li midju dja staba bunitu! Bongolon dja ká botaba talu… bolunbolu dja purbada.
NHA SUZANA – Fodjada dja staba grandi i txon staba ben modjadu. Barsera staba fadjuda, kabelu di midju dja komesa sekaba.
FELISIANA – Daba kumida ki nu ka tenba pundi poba. Ngarnel subi, tudja intxi, mandióka ku batata fika na saradu ta straga. Nbáki ku bóka-ratu bira nen ka ta ligadu.
NHA SUZANA – Daba kumida ki fixon kréka podu nomi: «Paga-m N panha-u».
FELISIANA – Tanbe nha ka odja módi ki nu pasa? Dasdi kel bes kumida ka da más. Kiriaturas kre brinka ku tudu kusa! Te ku Nhór Dés… mas tanbe es atxa bon kusa brinka ku el!
NHA SUZANA – So pamodi nu ta paga nos moku. Kenha ki debe ku kenha ki ka debe kutudu.
FELISIANA – Mas kenha ki debe ta paga más txeu. Aes es ta paga li na téra, es ta bai npresta kónta riba la na Seu kel ó ki es móre. (E bira pa e sai) Dexa-m bai djobe si galinha dja poi, N ta panha dos obu nu ta ben frita nu ta poi riba xarén.
NHA SUZANA – Es debe dja poi. N rastixa-s na palmanhan.
FELISIANA – Kel franginha katxu-nu inda ka poi, mamá?
NHA SUZANA – Dja e poi sin. E poi trizonti. Kel otu go… kel fidju di galinha-fenhi… poi ontonti, mas e poi obu bazalisku.
FELISIANA – Purmeru obu ki galinha ta poi kuazi senpri e obu bazalisku.
NHA SUZANA – Sigo, galinha fenhi e pa korta-l biku pamodi ontordiâ N atxa-l ta bebe se obu ki e poi!
E sai, Felisiana kontínua ta mui.
III SÉNA
Kiriadus sta sakedu, kada un na un kantu di lugar, ku pérna abertu, mo maradu pa trás, ku ses kaseti na ladu. Juvina txiga ku meninu bonbudu na kósta, ku balei na mo, e pasa na Manel di Britu.
MANEL DI BRITU – Ei! Napundi ki bu sa ta bai?
JUVINA – N sa ta bai kata uns dos gransinhu di purga la lugar.
MANEL DI BRITU – Napundi?!
JUVINA – Na lugar undi N ta símia. Undi N ta paga dismu tudu anu.
MANEL DI BRITU – Bu ka pode kanba na lugar.
JUVINA – N ka pode kanba pamodi?! Dja bu skese ma tudu anu e mi ki ta simia kel lugar li?
MANEL DI BRITU – Tudu anu bu ta símia midju ku fixon! Ka purga.
JUVINA – Purga teoxi ningen ka símia. Deós ki po-l li pa se kiriaturas panha.
MANEL DI BRITU – Dja N fla-u ma bu ka ta panha.
JUVINA – Ma N ka ta panha?! Kenha propi ki ta stroba-m? Fla-m si mi N ta paga nha dismu, N ta simia nha midju ku nha fixon, N ta fase azágua, óras ki da N ta raparti na metadi-meiu ku patron, N ka pode panha purga?
MANEL DI BRITU – Kel ó ki Nhor Dés poi purga nâse dentu bu txon… bu ta panha óras ki bu kre. (E ta ri) Mas na kel bu txon la… uniku kusa ki ta nâse e meninu!
JUVINA – Inda ben ki na nha txon ta nâse meninu. Pamodi na di bu mai ta nâse gardion, moda bo! Fidju’l pu….
MANEL DI BRITU – Ka bu koba-m na nha mai!
JUVINA – Mi N ka koba-u. Bo bu fla ma na nha lugar ta nâse so meninu… N fla-u ma na di bu mai go, nen meninu ka ta nâse. Pamodi abo bu ka nen algen!
MANEL DI BRITU – Bon! Dja N fla-u pa bu pára. Nhu Aniba da-nu órdi pa nu ka dexa ningen kanba na lugar pa panha purga.
MANEL DI BRITU – Ki Nhu Aniba propi fla-u?
MANEL DI BRITU – Nen na di-sel, nen na di Nazulina se armun pa ka panha purga.
JUVINA – Kenha e kel Nhu Aniba li?
MANEL DI BRITU – Da pa dodu! Bu ka sabe kenha ki e Nhu Aniba dus Reis Borzi?
JUVINA – Náaaah! N ka konxe-l. Bu ka ta nportaba fla-m el e kenha?
MANEL DI BRITU – Bon… dja N abiza-u pa bu ka kanba. Ago, bo ki sabe.
JUVINA – Si bu ka kre pa N kanba, Nton ben pega-m.
E da rinkada, Manel di Britu txoma-l.
MANEL DI BRITU – JUVINA!
JUVINA – Bai bu ba fla Nhu Aniba dus Reis Borzi, ma N manda fla-l, ma kantu N ta djuntaba mo pa N rosaba lugar… kantu N ta simiaba, N ta poba meninu pekinoti dentu lumi sol pa tadjaba korbu ku pelada, N ta mondaba, N ta ramondaba, te N korta flor, ma N ka odja nun stapor di kapatás, nen el pa djuda-m, o pa da-m un djuda.
Juvina avansa pa bai, Manel di Britu tenta stroba-l es fitxa lutu. Diséna ku Nhafuka soma pa ladu undi ki Djuzé Pinpin sta sakedu ta sisti séna, bóka kaladu.
DISÉNA – Mas Djuzé, pa bu ta fika sakedu bu ta odja omi ta dagi na mudjer… ku kiriansa bonbudu na kósta, bu ka ta nen fase nun getu?! Nen pa bu tadja?!
DJUZÉ PINPIN – El e ka sa ta dagi na el.
DISÉNA – Nton kel-la e kusé ki e sa ta fase ku el? Mi N ka sta obi toki pa N fla ma es sta badju!
DJUZÉ PINPIN – Manel so tadja-l pa e ka kanba na lugar, e kre kanba afórsa.
NHAFUKA – Pamódi ki e sta stroba-l kanba na se lugar ki e ta símia tudu anu?
DJUZÉ PINPIN – Nhu Aniba fla pa nu ka dexa ningen kanba pa panha purga.
NHAFUKA – Nton tanbe anos, mi ku Diséna, nu ka pode kanba pa nu panha un mo di purga?
NHANHA BONGOLON (soma pertu di Kalistru) – Oh omi sen korason, bu ka ta rabate mudjer ki omi sa ta sota bu dianti, ku un kiriansa riba kósta bonbudu?
KALISTRU – Nu dexa-s pa la es ta disgadja. E ka nada ku nos.
Nhanha Bongolon da uma skarera pa Manel di Britu, e pega-l na petu kamisa, Manel di Britu na futi-futi, lolo kai di kósta. Nhanha munta riba del, rinka-l kaseti prega fulia, bafatia-l, labanta saia tapa-l kabésa ku el, mixa-l dentu bóka. Djuzé Pinpin bai pa ba djunta pa se koléga, Diséna ku Nhafuka pega-l da ku el na txon, subi riba del, bafatia-l tanbe. Kalistru bai tenta djunta pa Djuzé Pinpin, Nhafuka labanta di riba Djuzé Pinpin, panha kaseti di Manel di Britu ki Nhanha Bongolon fulia, djuguta el ku Kalistru te ki Kalistru sai kóre.
IV SÉNA
Nhu Aniba, mutu xatiadu, kaba skrebe un karta e le dentu del.
NHU ANIBA [V. O.] – “Exselentísimu senhor Governador, Artur Marinha di Kanpus. Antis di más nada N kre konprimenta-nho i da-nho boas vinda na es terinha ki tudu algen ta txoma di “Téra di morabéza”. N sabe ma nhu toma pósi inda ka ten más ki un mes dretu, mas, pa nesesidadi ki N ten di papia ku nho, ka dexa-m spéra más ki si. Pur isu, N skrebe-nho kel karta li, pa N fla-nho dos kusa: Un grupu di mudjeris vadias invadi txon di nha mána, Mariâ Nazulina, na lokalidadi di Rubon Manel di Santa Katrina, pa es bai furta simenti di purga seku pa es bai bende. I nes mumentu ki sta kel somedianti krizi li, ki sta fómi ku karastiâ pa tudu kau, kel purga li nu ta manda bende-l na Európa, pa bon dinheru, ta bai fasedu sabon ku el, ta fasedu seti purga i e ta da-nu grandi djetu li na nos téra. Nton, N da nhas kapatás órdi pa ka dexa-s kanba na nos lugar. I kantu es strobadu kanba pa es bai furta, kes dizorderas, ramantxadas, ragatxa pe na txon fla ma es ka ta obudese órdi di ningen. Es butuperia nhas Xupai, i un des propi, un mudjer otrevi na ragasa saia i mixa-l dentu bóka. Pur isu, N ta spéra ma nhu ta toma medida ku es na sériu i, pa susegu di nos moku, N kre pa nhu manda-s tudu pa Santumé o pa Angóla… la pa Sul abaxu, pa es bai panha kakau, pa es bai karaga padja, pa es pode prende ruspeta branku. I pa N termina, na kualidadi di patrixu i konpatrióta, nhu seta un abrasu mutu pertadu di es amigu bué fixi, Aniba dus Reis Borzi”.
E fitxa karta e txoma.
NHU ANIBA – KALISTRU!… (Kalistru kanba na skarera, e longa-l karta) Toma kel karta li, bai sela mula bu bai ntrega-m el, urijenti, la Praia na senhor Governador, Artur Marinha di Kanpus.
KALISTRU – Sin, senhor Aniba. Kál mula ki e pa N bai ku el?
NHU ANIBA – Sela Júlia, pamodi Nha Pónxa inda sta parida nobu.
Kalistru da ku kabésa, sai fadigadu.
V SÉNA
Na igreja di Nha Santa Katrina, na reunion na salon.
PADRI GRASA – Jovens parokianus debe rasa kada bes más, debe poi fé na Jezus Kristu i pedi-L pa e roga pa es, djuntu di Nhór Dés na Seu, pa midjora-nu kau i pa salva se kiriatura.
TUDU ALGEN – Ámen!
PADRI GRASA – Kusa ki kontese ku Nha Juvina i ku kel Anju di Kristu ki e teneba bonbudu na kósta, foi mutu tristi. Tristi i mutu kabakiadu.
XILA DI PALA – Kes Xupai di Nhu Aniba e so kunfiadus… Satanás di Infernu!
PADRI GRASA – Renderus ta paga ses dismu, tudu anu, sikré txuba txobe o txuba ka txobe, es ta simia ses lugar es-so, es ta djunta-mo na simentera, na mónda ku na ramónda, asves te na maré di tra flor ku na kórta es ta djunta-mo. Kodjéta óras ki da es ta raparti na metadi-meiu es ku morgadu.
NHA SUZANA – I nu ten ki ta karaga párti di morgadu pa nu bai poi la se armanzen purmeru, pa nu kunsa karaga di-nos pa nu bai ku el nos kasa.
FELISIANA – I e nos inda ki ten ki pidi buru npristadu pa nu karaga párti di morgadu na el.
XILA DI PALA – I tudu mes nos e obrigadu tra un diâ pa nu bai djuda-l kaska midju ku dugudja fixon digrasa!
NHAPULDINA – Trizoranu-pasadu nha maridu bai paga-l dismu, so pamodi e ka bai bistidu ku fatu ku gravata, e nega resebe-l dismu.
NHA SUZANA – Nton nhos ka paga dismu trizoranu pasadu?
NHAPULDINA – Kenha ki fla-nha?! Nu ka ta fikaba sen lugar pa nu simia?! Nha maridu bai nprista un fatu-bédju na se kunpadri Ponpilu e bai ku el bistidu.
FELISIANA – Anha kel uma Ponpilu la… e ta bisti ku maridu’l nha?
NHAPULDINA – So si nha odjaba modi ki nha maridu fika galanti dentu di kel uma kalsa balafó sotidu… nha ta kuda e txóta ta bai reunion. Kaba, teoxi e ka kaisaba sapatu, e poi sapatu na pe, pe trokadu.
Es da un grasinha, es tapa mo na bóka.
PADRI GRASA – Sima N sa ta flaba, duranti tudu kes anu li ki séka fase, renderus kontínua ta paga ses dismu. Gosi go, es ka pode kata simenti purga na kau ki e es ki ta paga dismu. Fórti indjustisa tamanhu! Ki kiriatura sen alma! Ku bénda di kes gransinhus di purga li, ta daba un getinhu la na kasa, ku sustentu di família di kes mudjeris trabadjadera la.
NHA SUZANA – Nhór Dés ta djobe na ses fidju.
PADRI GRASA – Senhor Governador manda trópas ben la di Praia, mudjeris sta prezu un-monti la kadiâ di Krus Grandi.
FELISIANA – Fladu ma Nhanha Bónga ka pegadu. Ma el e konsigi skapa.
PADRI GRASA – E foi úniku ki konsigi skapa. E sta sukundidu i es sta se trás pa es prende-l.
NHA SUZANA – Tanbe!… Pa e subi na stribu pa e mixa Xupai dentu’l bóka!
PADRI GRASA – Apezar di ki kusa ki e fase ka ta fasedu, pamodi mudjer ka debe mixa omi na bóka, e ka motivu pa es sakrifikadu di kel manera li.
E djobe na liróji.
NHAPULDINA – Si éra mi N ta mixaba Kalistru tanbe na bóka. El ku Djon di Kininha es e más kunfiadu.
PADRI GRASA – Okei. Ago nu ben fase uns minotinhu di intervalu.
Duranti intervalu es fika ta komenta ku kunpanheru na ruâ. Padri Grasa kontínua dentu Grexa ta ruma kau. Dos militar: un Komandanti ku un Serjenti kanba.
KOMANDANTI – Senhor Padri Grasa, nhu sta prezu.
PADRI GRASA – Nhór Dés di Seu!… (E bense) Kusé ki N fase, senhoris militaris?
KOMANDANTI – Nu ten informason ma nho e kóntra Nason. Ma nhu sa ta txustxusi, ta poi mudjeris kusa na kabésa pa ranja dizakatu kóntra ses patron.
PADRI GRASA – Ami?!… Kóntra Nason?!
Serjenti po-l jéma na mo, pintxa-l na kósta ku tudu salbaxariâ.
SERJENTI – Senhor Padri ka sabe ma konta kasí e pekadu?
PADRI GRASA – Kel-li e kusé, kiriaturas di Deós? Ki kasí ki N konta?!
SERJENTI – Nhu kala bóka, nhu pasa pa dianti nu bai. Ma dja e si nhu ta prende dexa di ser kunfiadu.
E kontinua ta pintxa-l na kósta es bai.
VI SÉNA
Nhanha Bongolon djunta un grupu di gentis, na maioriâ mudjeris, es plania módi ki es ta liberta Nhu Padri.
NHANHA BONGOLON – Nu ten ki ta tra Nhu Padri di kadiâ.
NHAPULDINA – Módi propi, Nhanha? Anha… kadiâ ten Guarda, ten Pulísia, sta-m propi ma te Trópas sta la!
NHANHA BONGOLON – Pur isu ki nu sta li pa nu studa módi ki nu ta fase. Pa nu ka bai pursí.
NHAPULDINA – Mas bu ten serteza ma ta da óbra? Ma nu ta konsigi?
NHANHA BONGOLON – N ten serteza ma nu ka ta konsigi si nu ka spurmenta.
XILA DI PALA – Nu ta konsigi sin. Nu ten e ki ta bai sen medu.
NHANHA BONGOLON – La pa banda di um’óra di mardugada guardas ta sta tudu ku kansadu… tudu ku sonu. Nu ta poi omis ta bai di frenti, ku ses faka ku ses maxin, anos mudjer, nu ta bai ses trás, ku nos matxadu ku po-di-pilon i, meninus ta bai nos trás, pa si verukazu, es ta da ku pédra.
NHAPULDINA – Si ka da óbra, ki nu botadu mo?!… Si nu ka nforkadu ku kabésa pa baxu, nu ta butuperiadu, nu ta rapatiadu pa Santumé o pa Angóla.
XILA DI PALA – Seja komu for, si nu fika bóka kaladu, ketu na nos kau, sen fla, sen fase nada, nu ta kaba pa móre fepu ku bariga kolonbidu na kósta. Kumida dja ka ten pa nu kume, kau sta mariadu, nu ka sabe kusé nu ta fase.
NHANHA BONGOLON – Móre ku brasu nkrusadu na petu ki nu ka pode seta.
NHAPULDINA – I kel-li propi e pekadu.
XILA DI PALA – Nu ta konxe katikati, nu ta striba pa nu ranja dinheru pa nu paga nos dismu!…
NHAPULDINA – Nhos tene rezon. Dja nu sta fartu di abuzus di brankus li na nos téra.
XILA DI PALA – Sta-m ma e Funaná ki bai xiba Padri Grasa. Ma e ekl ki bai txoma Pulísia! N odja-l ta kanba kuazi djuntu ku Polísia
NHAPULDINA – Nton nu ten ki njusta kónta ku el. Pe-di-galu di mérda!
NHANHA BONGOLON – Nhos nu dexa stória di Funaná pa dipos. Ago nu trata di kusa más inportanti. Di tra Padri Grasa di kadiâ.
XILA DI PALA – Nu ten ki ta tra medu. Nu sta na nos téra.
NHAPULDINA – Probulema e ki es, es ten arma… es ten Polísia, es ten soldadu.
NHANHA BONGOLON – I anos nu sta ku nos rezon… dja nu sta fartu di sufri.
XILA DI PALA – Si nu djunta nos moku nu ta ganha.
NHAPULDINA – Nhos pode konta ku mi. N sta fartu di abuzus di mandrongus.
NHANHA BONGOLON – Nu ta mostra-s ma li ka ten pretu ka ten branku, ka ten pobri ka ten riku. Ali nos tudu e kelmé.
XILA DI PALA – Kel ó ki dja nu solta senhor Padri, nu ta organiza nu ta enfrenta otoridadis. Nu sta dentu nos téra. Nu ka ten kau bai.
Es sai un trás di otu.
VII SÉNA
Barafunda na porta di Kadiâ, es ta parse ku Padri keregadu i tudu mudjeris libertadu.


text:
22 ti 28 di febreru
NEEMIAS 12-13
Kántiku 106 i orason
Komentárius pa kumesa runion (3 min. ô ménus)
TIZORUS DI PALAVRA DI DEUS
“Kuzê ki nu pode prende di izénplu di Neemias”: (10 min.)
Ne 13:4-9 — Ivita mau konpanhia (w13 15/8 p. 4 pars. 5-8)
Ne 13:15-21 — Poi asuntus ki ten aver ku Jeová na primeru lugar (w13 15/8 pp. 5-6 pars. 13-15)
Ne 13:23-27 — Ka bu skese ma bo é kriston (w13 15/8 pp. 6-7 pars. 16-18)
-
Djobe jóias ki sta na Bíblia: (8 min.)
Leitura di Bíblia: Ne 12:1-26 (4 min. ô ménus)
FAZE BU MIDJÓR NA PREGASON
Primeru vizita: (2 min. ô ménus) Oferese konviti pa komemorason pa ken ki mostra poku interesi.
Primeru vizita: (4 min. ô ménus) Oferese konviti pa komemorason i Sentinéla pa ken ki mostra interesi di korason. Dexa un asuntu pa fala na otu revizita.
Studu di Bíblia: (6 min. ô ménus) Uza pájinas 206 ti 208 di livru Bíblia Ensina, pa splika un studanti di Bíblia kuzê ki é komemorason. Oferese studanti ajuda na kalker kuza ki el meste, pa el pode sisti komemorason.
VIVE SIMA UN KRISTON
Kántiku 5
“Konvida tudu algen na bu tiritóriu pa komemorason!”: (15 min.) Diskursu i komentárius di ken ki sta sisti. Splika modi ki kongregason ta kubri se tiritóriu. Óras ki bu sta faze rezumu “Kuzê ki nu pode faze”, mostra vídeo di Komemorason. Insentiva tudu algen pa partisipa más txeu ki es pode na kanpanha i pa djuda kalker algen ki mostra interesi. Inklui un dimonstrason.
Studu di Bíblia na kongregason: ia kap. 9 pars. 14-24, rezumu na p. 82 (30 min.)
Rezumu di runion i alguns asuntu di runion di otu simana (3 min.)
Kántiku 147 i orason


text:
15 ti 21 di julhu
2 TESSALONICENSES 1-3
Kántiku 67 i orason
Komentárius pa kumesa runion (3 min. ô ménus)
TIZORUS DI PALAVRA DI DEUS
“Ta ben mostradu kel ki é kóntra lei”: (10 min.)
[Mostra vídiu Informasons sobri 2 Tessalonicenses.]
2Te 2:6-8 — ‘Kel ki é kóntra lei’ ki dja staba ta trabadja, ta ben sérba mostradu (it-1 p. 704)
2Te 2:9-12 — Kes ki nganadu pa ‘kel ki é kóntra lei’, ta ben sérba julgadu (it-2 p. 808 par. 6)
-
Djobe jóias ki sta na Bíblia: (8 min.)
2Te 1:7, 8 — Bíblia ta fla ma Jizus ku se anjus ta ben parse ku ‘lumi ta kema’. Kuzê ki kel-li siginifika? (it-2 p. 149 par. 8)
2Te 2:2 — Pamodi ki Polu fla pa nu ‘ka perde faxi nos bon juís pamodi palavras ki ben di un spritu’? (w86 15/7 p. 19 par. 19)
Kuzê ki bu prende sobri Jeová na leitura di Bíblia di kel simana li?
Ki otus jóia bu atxa na leitura di Bíblia di kel simana li?
-
Leitura di Bíblia: (4 min. ô ménus) 2Te 1:1-12 (th studu 10)
FAZE BU MIDJÓR NA PREGASON
Primeru revizita (vídiu): (5 min.) Mostra vídiu. Dipôs pâpia sobri el i faze alguns pergunta pa ken ki sta sisti.
Primeru revizita: (3 min. ô ménus) Uza ideia pa pâpia sobri Bíblia di primeru revizita. (th studu 6)
Primeru revizita: (4 min. ô ménus) Kumesa ku ideia pa pâpia sobri Bíblia di primeru revizita. Oferese livru Prende na Bíblia. (th studu 12)
VIVE SIMA UN KRISTON
Dja bu perde alegria na bu sirvisu pa Deus?: (15 min.) Mostra vídiu Modi ki bu pode ten más alegria na bu sirvisu pa Deus?
Studu di Bíblia na kongregason: (30 min.) jy -T kap. 75
Rezumu di runion i alguns asuntu di runion di otu simana (3 min.)
Kántiku 111 i orason


text:
STUDU 5
Kualidadis ki ta djuda-nu sisti runion
‘Nhos sta aviza mórti di Sinhor ti ki el ben.’ — 1 CORÍNTIOS 11:26.
KÁNTIKU 18 Obrigadu pa resgati
KUZÊ KI NU STA BEN STUDA *
1-2. (a) Kuzê ki Jeová ta odja na noti di Komemorason? (Odja fotu di kapa.) (b) Ki pergunta nu sta ben responde na kel studu li?
IMAJINA kuzê ki Jeová ta odja na kel noti di Komemorason. Milhons di algen na mundu interu ta djunta pa sisti kel runion inportanti. Má, Jeová ka ta odja sô pa nunbru. El ta repara na kada algen ki sta la. Pur izénplu, el ta odja kes algen fiel ki tudu anu ta bai Komemorason. Tanbê djuntu ku es, ten kes ki ta sta la sikrê ku txeu pirsigison. Ten otus ki ka ta bai tudu runion, má es sabe ma Komemorason é un runion inportanti. Jeová tanbê ta odja kes ki ta bai sisti Komemorason pa primeru bês, talvês pa ba odja modi ki ta fazedu.
2 Di sertéza, Jeová ta fika kontenti di odja txeu algen ta sisti Komemorason. (Luc. 22:19) Má, más inportanti pa Jeová é ka kantu algen ki bai, má pamodi ki es bai. El ta preokupa ku intenson. Na kel studu li, nu sta ben responde un pergunta inportanti: Pamodi ki nu ta sisti Komemorason i tanbê tudu kes otu runion ki ta fazedu duránti simana?
UMILDADI TA DJUDA-NU SISTI RUNION
3-4. (a) Pamodi ki nu ta sisti runion? (b) Óras ki nu ta sisti runion, kuzê ki kel-la ta mostra sobri nos? (c) Di akordu ku 1 Coríntios 11:23-26, pamodi ki nu ka debe falta Komemorason?
3 Motivu más inportanti di nu sisti runions é pamodi es ta faze párti di nos adorason. Tanbê nu ta sisti runion pamodi é un di kes manera ki Jeová ta uza pa inxina-nu. Un algen orgulhozu ta atxa ma el ka meste pa ningen inxina-l. (3 João 9 ) Má, nu krê pa Jeová ku se organizason inxina-nu. — Isa. 30:20; João 6:45.
4 Óras ki nu ta sisti runion, nu ta mostra ma nos é umildi i ma nu krê pa Jeová inxina-nu. Nu ta sisti Komemorason di mórti di Kristu pamodi el é un runion inportanti, má tanbê pamodi umildadi ta pô-nu obi ku Jizus. El fla: ‘Nhos kontinua ta faze kel-li pa lenbra di mi.’ (Lé 1 Coríntios 11:23-26.) Kel runion ta djuda-nu ten un speransa más fórti na futuru i el ta lenbra-nu ma Jeová ta ama-nu txeu dimás. Má Jeová sabe ma sô un runion pa anu ka ta txiga pa konsola-nu i pa da-nu koraji. Pur isu, el da-nu más runion tudu simana i el ta insentiva-nu pa nu sisti. Umildadi ta pô-nu ta obi ku el. Tudu simana nu ta gasta txeu ténpu ta pripara i ta sisti kes runion.
5. Modi ki kes algen umildi ta reaji pa konviti di Jeová?
5 Tudu anu, Jeová ta konvida milhons di algen pa el inxina-s. Txeu di kes algen umildi ta seta se konviti. (Isa. 50:4) Es ta fika kontenti óras ki es sisti Komemorason, i es ta kumesa sisti kes otu runion. (Zac. 8:20-23) Djuntu ku es, nu ta xinti kontenti pa Jeová inxina-nu i gia-nu. É el ki ‘ta djuda-nu i ki ta liberta-nu’. (Sal. 40:17) Ka ten kuza más sábi ô más inportanti di ki dexa Jeová ku se Fidju Jizus, ki el ta ama txeu, pa inxina-nu. — Mat. 17:5; 18:20; 28:20.
6. Modi ki umildadi djuda un ómi bai sisti Komemorason?
6 Tudu anu, nu ta sforsa pa konvida tudu algen ki nu pode pa sisti Komemorason di mórti di Jizus. Txeu algen umildi ta seta nos konviti. Pur izénplu, alguns anu atras, un irmon da un ómi konviti di Komemorason. Má kel ómi fla-l ma el ka ta pode bai. Má na Komemorason, kel irmon fika spantadu di odja kel mésmu ómi na Salon di Reinu. Kel ómi fika dimiradu ku manera ki el resebedu, ki el kumesa ta sisti kes otu runion. Na un anu interu, el fadja sô três runion. Kuzê ki poi kel ómi ta muda di ideia i ta bai tudu runion? Kel irmon ki da-l konviti fla: “El é un ómi txeu umildi.” Di sertéza, é Jeová ki traze kel ómi pa adora-l i gósi el é un irmon batizadu. — 2 Sam. 22:28; João 6:44.
7. Modi ki runion i leitura di Bíblia ta djuda-nu ser umildi?
7 Kuzas ki nu ta prende na runion i óras ki nu ta lé Bíblia pode djuda-nu ser umildi. Na kes simana antis di Komemorason, txeu bês nos runion ta pâpia di izénplu di Jizus i ta mostra se umildadi kantu el da se vida pa salva-nu. I na kes dia antis di Komemorason, é bon nu lé kes párti di Bíblia ki sta ligadu ku mórti i resureison di Jizus. Kuzas ki nu ta prende na runion i ki nu ta lé na kes párti di Bíblia, ta djuda-nu da más valor pa sakrifisiu ki Jizus faze pa nos. Kel-li ta djuda-nu ser umildi i tanbê faze vontadi di Jeová, mésmu óras ki é difísil. — Luc. 22:41, 42.
KORAJI TA DJUDA-NU SISTI RUNION
8. Modi ki Jizus mostra koraji?
8 Nos tanbê nu ta sforsa na imita koraji di Jizus. Pensa na koraji ki el mostra na kes dia antis di el móre. El sabia dretu ma se inimigus ta rabaxaba el, ta sotaba el i es ta mataba el. (Mat. 20:17-19) Má simé, el staba prontu pa nfrenta mórti. Kantu txiga óra di es prende-l, Jizus fla se apóstlus fiel ki staba djuntu ku el na Jetsémani: ‘Nhos labanta, nu sai di li. Nhos odja! Kel ki ta trai-m sta ta txiga.’ (Mat. 26:36, 46) Kantu un grupu di ómis armadu txiga pa prende-l, el da un pasu pa frenti i el fla ma el ki é Jizus. Pa el proteje se apóstlus, el fla kes trópa pa dexa-s bai. (João 18:3-8 ) Jizus mostra un grandi koraji! Oji, kristons skodjedu ku spritu santu i kes otu ovelha ta sforsa pa mostra koraji sima Jizus. Modi?
9. (a) Pamodi ki nu meste ten koraji pa nu sisti tudu runion? (b) Modi ki nos izénplu pode djuda irmons ki sta prézu pamodi ses fé?
9 Nu meste ten koraji pa nu sisti tudu runion. Talvês nu sta pasa pa un situason difísil. Alguns di nos irmons ta bai runion sikrê es sta tristi, dizanimadu ô ku prublémas di saúdi. Otus ta mostra koraji pamodi es ta sisti runion sikrê ku txeu opozison di ses família ô di govérnus. Pensa un poku modi ki nos izénplu ta djuda nos irmons ki sta prézu pamodi ses fé. (Heb. 13:3) Óras ki es obi ma nu sta kontinua ta sirbi Jeová sikrê ku nos prubléma, ses fé ta fika más fórti, es ta ten más koraji i es ta kontinua lial. Apóstlu Polu xinti mésmu kuza. Kantu el staba prézu na Roma, el fika kontenti di sabe ma se irmons staba ta sirbi Jeová ku lialdadi. (Fil. 1:3-5, 12-14) Poku ténpu antis ô lógu dipôs ki el sai di kadia, Polu skrebe karta pa ebreus. Na kel karta, el insentiva-s pa es ‘kontinua ta ama kunpanheru sima irmon’ i nunka pa es ka dexa di sta djuntu na runion. — Heb. 10:24, 25; 13:1.
10-11. (a) Ken ki nu debe konvida pa Komemorason? (b) Modi ki Efésios 1:7, ta djuda-nu faze kel-li?
10 Tanbê nu ta mostra koraji óras ki nu ta konvida famílias, kolégas di trabadju i vizinhus pa Komemorason. Pamodi ki nu ta konvida-s? Pamodi nu ta da txeu valor pa kuza ki Jeová ku Jizus dja faze pa nos. Pur isu, nu ta krê konvida otus algen. Nu ten gana pa es prende tanbê pamodi ki resgati é inportanti i ma el é un ‘bondadi di Deus ki nu ka merese’. — Lé Efésios 1:7; Apo. 22:17.
11 Óras ki nu ta sisti runion nu sta mostra koraji, má tanbê nu sta mostra otu kualidadi inportanti. É un kualidadi ki Deus ku se Fidju ta mostra di un manera ki nu ta fika dimiradu.
AMOR TA DJUDA-NU SISTI RUNION
12. (a) Modi ki nos runion ta djuda-nu ten más amor pa Jeová i pa Jizus? (b) Di akordu ku 2 Coríntios 5:14, 15, modi ki nu pode imita Jizus?
12 Nos amor pa Jeová i pa Jizus ta pô-nu sisti runion. I kuzê ki nu ta prende na runion ta pô-nu ta ama Jeová ku se Fidju más txeu. Na runion sénpri nu ta lenbradu kuzê ki es faze pa nos. (Rom. 5:8) Komemorason é kel runion ki ta lenbra-nu di kel grandi amor ki es ten pa nos, mésmu pa kes ki inda ka ntende valor di resgati. Kel gratidon ki nu ta xinti, ta pô-nu ta imita Jizus tudu dia na nos vida. (Lé 2 Coríntios 5:14, 15.) Tanbê, nos korason ta krê lova Jeová pamodi el da-nu resgati. Un di kes manera ki nu ta pode lova-l é óras ki nu ta da komentárius di korason na runion.
13. Modi ki nu pode mostra ma nu gosta txeu di Jeová ku Jizus? Splika.
13 Un manera di nu mostra ma nu gosta txeu di Jeová ku Jizus é óras ki nu ta faze sakrifisius pamodi es. Txeu bês, nu ten ki faze txeu sakrifisiu pa nu sisti runion. Txeu kongregason ta faze runion duránti simana na óra ki maioria di nos ta sta kansadu. I kel otu runion na fin di simana é na óra ki otus algen sta ta diskansa. Nu pode ten sertéza ma Jeová ta odja óras ki nu ta bai runion mésmu si nu sta kansadu. I el ta da valor pa tudu sforsu ki nu ta faze pa sisti runion. — Mar. 12:41-44.
14. Modi ki Jizus dexa un grandi izénplu na mostra amor?
14 Jizus mostra ma ama un algen ta nvolve faze sakrifisius. El faze kel-li kantu el da se vida pa se disiplus di livri vontadi. Tanbê duránti se vida el poi ses interesi más primeru ki di sel. Pur izénplu, el da se disiplus atenson mésmu kantu el staba txeu kansadu. (Luc. 22:39-46) Jizus ka konsentra na kuzê ki otus algen podia fazeba pa el, má el konsentra na kuzê ki el podia fazeba pa es. (Mat. 20:28) Óras ki nu ten un amor fórti pa Jeová i pa nos irmons, nu ta faze di tudu pa nu sisti Komemorason i tudu kes otu runion.
15. Kenha ki nu krê djuda inda más txeu?
15 Nu ta faze párti di kel úniku família di kristons verdaderu i nu ta gasta txeu ténpu ta konvida tudu kes ki nu pode pa faze párti di el. Tanbê, nu krê djuda inda más txeu kes ‘ki ta faze párti di nos família na fé’ má ki sta inativu. (Gál. 6:10) Nu ta mostra ma nu ta ama-s óras ki nu ta insentiva-s pa es sisti runion, prinsipalmenti Komemorason. Sima Jeová ku Jizus, nu ta fika rei di kontenti óras ki un inativu ta volta pa Jeová ki é nos Pai i nos Pastor. — Mat. 18:14.
16. (a) Modi ki nu pode nkoraja kunpanheru i modi ki runions ta djuda-nu? (b) Pamodi ki gósi é un bon ténpu pa nu lenbra di kuzê ki Jizus fla na João 3:16 ?
16 Na kes simana antis di Komemorason, konvida tudu kes algen ki bu pode, pa sisti kel runion na sésta-fera di noti, 19 di abril di 2019. (Djobe kuadru “ Ken ki bu ta konvida?”.) Duránti kel anu li, nu krê faze di tudu pa nu nkoraja kunpanheru pa sisti tudu runion ki Jeová pripara pa nos. Sima nu sta ta txiga kada bês más pértu di fin, é nos runion ki ta djuda-nu kontinua umildi, ten koraji i mostra amor. (1 Tes. 5:8-11) Asi nu ta mostra di tudu nos korason, nos gratidon pa kel grandi amor ki Jeová ku Jizus ten pa nos. — Lé João 3:16.
KÁNTIKU 126 Mante firmi, fórti i sienti
^ par. 5 Na sésta-fera di noti, 19 di abril di 2019, nu ta ben ten kel runion más inportanti di anu: Komemorason di mórti di Kristu. Pamodi ki nu ta sisti kel runion li? Pamodi nu krê agrada Jeová. Na kel studu li, nu sta ben odja kuzê ki nos prezénsa na Komemorason i na otus runion ta mostra sobri nos.
^ par. 52 SPLIKASON DI FOTUS: Un irmon sta prézu pamodi se fé i el sta lé un karta di se família. El sta kontenti pamodi el sabe ma se família sénpri ta lenbra di el i ma es sta kontinua fiel sikrê ku prublémas di pulítika na lugar ki es ta mora.


text:
DOR DI DUEDU
Mi nka ben mundu pan pol di nha getu
Má pa n sta na getu di kel ki é dretu
Sem dor di duedu e sen duedu di dor
N ka ben pa ser dor di lansa kupidu.
Bo era sol di nha sonho
Xintadu na ramu nha paxenxa
Ta buska gulória na segredu dun krensa
Dun krensa kredu na dor di forti duedu.
Si sol ka ta manxeba na kutelu
Ami era pinton mangradu ku dia kontadu
Mi era kruz na Kruz di Piku krusifikadu
Mi era azágua di lugar kondenadu.
Ayan! Otu, má alen li!
Demu! Si duedu ta due
Kre ki ka kredu
É mas ki duedu na dor di forti duedu
Ka ta da pa pensa, ka ta da pa ntendedu.
Kaka Barboza
Praia, 16.11.1012


text:
Sabel Belelê
Isabel Belelê
Conte Créole
Ilha de SantiagoCap-Vert
Conteur
Ricardina Borges
Sabel Belelê éra un minina mutu bunita i ingrasada. Si mai ku si pai pari-l, dipos môre, el fka el so. El ben ta kiria un kau, el kiria un kau ki e si tudu, ki ta guarda-l, ta guarda si kaza, tudu dretu.
El ta txiga noti, el ta deta riba si kama, kau tanbe ta deta na si kama. Rapazis gosta del, ma ninhun e' ka ta da atensau ninhun, ninhun. El e senpri ftxadu ku si katxôr, si katxôr e si guarda.
Kel diâ, noti, el xinti un kusa ta fa:
— Sabel Belelê, Sabel Belelê, pega-m bu katxôr, N ta ba bu kasa, N ta leba-bu un saku dinheru d'oru!...! Katxôr fa:
— Iépu, iépu, Sabel ka sta li!... Iépu, iépu, Sabel ka sta li!... Sabel dja ba ku primeru sonu!... E' ozerba:
— Sabel Belelê, Sabel Belelê, pega-m bu katxôr, N ta ba bu kasa, N ta leba-bu un saku dinheru d'oru!...
Es dja, e' leba es saku dinheru d'oru, dja, e' kre konxe-l! Kel diâ, e' labanta, e' po katxôr na kintal. Ben kel ta¬balian, ta fa amesma koiza, e' torna panha katxôr, e' ftxa dentu dun. môda un mala, pa katxôr ka pâpia, pamôdi el kre kel dinheru. Tabalian ben:
— Sabel Belelê, Sabel Belelê, pega-m bu katxôr, N ta ba bu kasa, N ta leba-bu un saku dinheru d'oru!... Katxôr fa:
— Iépu, iépu, Sabel ka sta li. Iépu, iépu, Sabel ka sta li!... Sabel dja ba ku primeru sonu!...
E' labanta, e' panha katxôr, e' mata si katxôr, e' ntera dentu kintal. Sigundu dia, e' torna bai, katxôr mortu, ta fa si, e' ben labanta gôra, e' poi lumi, e' kema tudu, fka in-sinza. Ôki tabalian ben ta fa:
— Sabel Belelê, Sabel Belelê, pega-m bu katxôr, N ta ba bu kasa, N ta leba-bu un saku dinheru d'oru!...
E' rapa sinza, e' mara na un panu, e' ba juga na mar. Kel dia, e' atxa xansi pamô sinza dja sta la mar. El abri pôrta, tabalian entra dentu kasa. Kantu ki entra kran, e' labanta:
— E!... Abô, kel denti la e pa k'e?...
— Nnnn. kel denti li e pa N kume-bu ku el!
— Abô, kel txifri la e pa k'e?...
— Pa N po-bu riba d'el!...
— E!... Abô, kel monzon la e pa k'e?
— Kel mo li e pa N pega-bu ku el, pa nu anda!
E' kumesa ta grita, e' kumesa ta grita. Vizinhus tudu ninhun ka ta bale-l. E' grita, vizinhus ka ta bale-l, pa¬môdi tudu vizinhu da kônta kusa k'e' fase. Tabalian panha-l, poi riba si txifri ta anda ku el, anda ku el, anda ku el di pôrta-en-pôrta:
— Bizinhu di rôda, bizinhu di rôda, nhos bale-m, pamôdi dja N fronta. N sta riba txifri tabalian, tabalian di
porton pa dentu, tabalian di porton pa fôra! Vizinhu ta fa-l:
— Sabel Belelê, Sabel Belelê, pasa la pa bu kaminhu. pasa la pa bu kaminhu! E' ba pa otu pôrta:
— Nha kumadri, nha kumadri, nha bale-m, pamô dja N fronta. N sta riba txifri tabalian, tabalian di porton pa dentu, tabalian di porton pa fôra!
Si kumadri fa-l:
— Nha kumadri, nha kumadri. nha kumadri, nha kumadri, nha pasa la pa kamin di nha! Ninhun ka bale-l. Dipos, es ben fka dos tabalian, es po-l un txifri di un, es ratadja-l dos ladu, e' fka na rubera. Fika stôria pa tudu algen odja ma dinheru m'e satanas ki faze. Pamôdi dinheru d'oru, e' kre konxeba-el, e'
txiga na kel pontu ki e' pode ka txigaba. "Sapatinha rubera riba, sapatinha rubera baxu, ken ki sabe mas, konta midjor!"


text:
Dipós de da un munti matirial xkolar sima, livrus, kadernus, lápis, canetas, aparadoris i más, más un bés na ámbitu di apoiu xkolar ki Delta Kultura ta da, dês bês li 29 alunus di liseu di Tarrafal pagadu ses propina.
Kun gastu di más di 50 kontu, rapartidu pa minis di liseu di tchon bon i liseu di vila grasas a parseria ki delta kultura ten ku si parserus internasional, delta kultura ta konsidera komu sendu un pagamentu di un bon fatia nês kiston.
Sem fla ki, kes minis li ta studa na delta kultura pa un tempu di 9 més kada anu sima kes piriúdu kes ta passa na ses skola ta studa. I pa fla tanbé ki óras ki kada anu di skola komesa sempri mininus ki ta studa na delta kultura ta pagadu propina i ta dadu otus tipus di apoiu duranti ses tempu kês ta passa na delta kultura.


text:
Baseadu na tema di mês di Dezembru “Osianu”, Centro da Educação Delta Cultura (CEDC) en parseria ku Kabungo Surf Tarrafal (KST), ki da kel sesson di Bodyboard&Surf pa kriansa na baía di Tarrafal. Sesson ki é fetu pa Kabungo, un surfista lokal, ki ganha 3(três) bes prémiu di midjor surfista di Cabo Verde i orgulhosamenti dje ripresenta […]
Year: 2017
Pintura na paredi di Praia di Mar
Centro da Educação Delta Cultura (CEDC) staba na sexta fera passadu na praia di mar ta fasi disenhus na paredi ku tena sobri osianu Tudu kes pintura foi basiaud na tema osianu, obijetivu, ka é di da mas kor na praia di mar mas sin pa insentiva populason pa inportansia ki ten praia di mar. […]
Prugrama di interkanbiu sobri futibol pa a esperansa 2017
Na similhansa di Trisoranus passadu, Delta Cultura Cabo Verde (DCCV) partisipa na Workshop Football For Hope Adidas Exchange Programme 2017 ki dikori na Joanesburgo, Africa io Sul, riprisentadu pa kordenador di Prugramas Gilson da Costa. Iventu fasedu di 20 a 24 di Nuvenbru, undi ki partispa serka di 17 organizasões menbrus di redi streetfootballworld(sfw) a […]
União Europeia visita Centro de Educação Delta Cultura
Delegação di União Europeia na Cabo Verde, riprisentada pa si inbaixadora Sofia Moreira de Sousa, staba ta visita Centro de Educação Delta Cultura (CEDC) na passadu sexta-feira undi kês fika ta konxi mas dretu projetu di Delta Cultura, si funsionamentu, entri otus. Akunanhadu di alguns kulaboradoris di União Europeia i Variador di kultura i Disportou […]
Workshop di akrobasia
Desdi Outubru Ki Centro di Educação Delta Cultura (CEDC) oferesi pa kes partisipanti un workshop di akrobasia ku durason di 8 mês, keli é grasas a habilidadis akrobátikas di uma vuluntária Alemã, Jule Sophia Molitor. Jule Molitor kumesa fazi akrobasia desdi os 6 anos di idadi, na skola di Kunst-Kraft-Sportverein fundadu na 1954 na Mainz […]
Formason di Multimédia
Grasas a apoiu finaseru di Club 0,7 from the Austrian Ministry for Foreign Affairs, un trenu profissinal na ária di multimédia ki kumesa desdi 2 di Outubru na Centro di Educação D elta Cultura (CEDC) na Achada Tomás.Ku un total di 10 partisipantis ki sata ten un novu vison sobri mundu di fotografia i sobri […]
3ª Edison di Fórum “Futebol Pa Esperança”
Na kunprimentu di Obijetivu di Desenvolvimentu Sustentável (ODS), Delta Cultura Cabo Verde (DCCV) partisipa na Fórum di 2017 di Futebol Pa Esperansa na Kazan, Rússia, di 26 a 28 di Junhu di 2017. Fórum ki fazi parti di inisiativa “Futebol Para esperança” di FIFA ki djá sta na si 3ª edison, tendu sidu inisiadu na […]
Rilatório Final do 1º Anu di Jardin Infantil
Termina primeru anu di Jardin di Infânsia Delta Cultura. Un anu letivu xeiu di imusões, partilha, afetus, amizadi, kriatividadi, spontanidadi y di una aprendizagen mútua giganti. Abertu na mês di Sitenbru di 2016, no resebi 33 kriansas di 4 anus ki ben di famílias ku algun dificuldadis ekonómikas di Cidadi di Tarrafal. Pa primeiru bez, […]
Kolónia di Férias
Duranti 1(un) mês, di 03 a 30 de Julhu de 2017 dikori na Centro di Educação Delta Cultura (CEDC) kolónia di férias 2017 destinada a kriansas i jovens di referidu Centro. Projetu kolónia di férias é un iventu realizadu anualmenti, ki reúni mas di un sentena i meia di kriansas i jovens partisipantis di projetu […]
Workshop “Diferensa Pessuais”
Ku ajuda di vuluntária Laura Noné ki sta li na Delta Cutura a un més ta fasi vuluntariadu, é fasi un workshop sobri diferensas pisuais pa kriânsas i jovens di Centro, di 9 a 12 anu di idade. workshop ten komu obijetivu pa da kunhesimentu, rispeitu i diferenti diferensas sosiáis ( Cor Nasionalidadi, Riligion). foi […]
Kanpionatu di Futibol Femininu
A Bi-kanpion di rigional di Futibol di Rigion Norti (Delta Tarrafal), ekipa sénior feminino di Delta Cultura Cabo Verde), sta kuasi ta inisia mas un idison di rifiridu Kanpionatu. Ivento ki sta pa kumesa na Junhu i ekipa sata xinti ben priparadu…
Visita a Kampu di Konsentrason
Na passadu sexta-fera meninus i mininas di Centro tivi oportunidadi di visita Canpu di Konsentrason pés sabi di sua história, konxi ses celas i outus dipartamentus.
Sentenáriu di Município di Tarrafal
Centenário do Município do Tarrafal Skola Futibol Delta Cultura é grandi vencidor di torneiu di futibol entri skoles existentis na Tarrafal, es ganha tudo eskalon ki djuga i Delta Cultura gana trofeu di midjor djugador
Delta Cultura na jornal do Lycée Français Charles Lipierre
Dipos di Melanie Massiet tern konsigidu alguns materiais skolar pa mininus ki ta bem Centro duranti si período di voluntariadu, hoji a Delta Cultura no jornal do Lycée Français Charles Lipierre (Liceu Francês) na Lisboa.
Visita di Sr. Mário, un ex-emigranti Cabo-verdian
Ku kolaburason di Ana Cristina, Centro de Educação Delta Cultura ricebi un visita di Sr. Mário, un ex-emigrante Cabo-verdiano, ki ben konta nininus alguns di si experiência ku emigranti na Portugal i na França i sidadon na époka kolonial


text:
Nomi
Samir Amir Sanches Furtado Monteiro
Nominhu
Samir (Lizito)
Data di nasimentu
30.11.1981
Na Delta Cultura desdi
Novembru di 2011
Funson na Delta Cultura
Munitor no Centro de Educação Tarrafal, kolaborason na administrason y monitorisason;
Kusa di nha bida
Mi n´nasi na Ruberas Prata, mas ncria i nstuda na Somada desdi onzi anu. Cu 17 anu nfinda scola na liceu i nvolta pa Tarrafal, mas certo pa fika na Ruberas Prata, undi ncomeça ta da skola na primária.
Antis din entra na Delta Cultura, n’trabadja di recepisionista na un hotel la, mas sempri nta djudaba minis ku sês trabadjus di skola la na nha kasa (Ruberas Pratas), cuza ki tinda nta fazi i kin gosta dimás.
Sobri Delta Cultura
Nkonxi Delta Cultura dja tem kantu anu, i duranti tempu kin stevi ta trabadja na Praia, alguns turistas senpri kin flas ma mi ê di Tarrafal ês ta flan sin konxi Delta Cultura, i oras kin flas sin ês ta fikaba kontenti, pamodi ês ta xinti ma asosiason tinha kredibilidadi i era di kunhesimentu di Tarrafalensis tanbê.
Mas comu góssi nsta dentu Delta Cultura há já alguns ânus ta trabadja ê ku orgulhu kin ta podi fla ma ê bom dimás, inda más fazi parti di un prujetu sosial ê tem txeu ladu puzitivu.
U faktu tanbê di sta podi djuda kes minis na nomi di Delta ê fantástiku, ainda más oras kes ta txiga na mi ês ta dividi ses prublema ku mi, i oras inda kes ta flan ma dja nu konsigui djudas a alkansa un di ses obujetivus di vida, kê triunfa di un forma ou ôtu na ses vida.
Nta odja Delta Cultura comu un associason rifirensia na Tarrafal em particular e na Cabu Verdi oras ki nu sta fala na contestu de Áfrika, um associason ki ta fazi tudu pa djuda mininus, jovens i sociedadi na geral.
Trabadja na Delta Cultura ê un grandi satisfason pa mi e tambê un grandi xpiriência, undi kin ta podi partilha kel kin sabi ku es i nta prendi kos també.


text:
Delta Cultura ta usa futibol pa desenvolvimentu sosial desdi 2002. Na, época, era un fasi inisial di disenvolvimentu. Oxi , a organizason di Nações Unidas ten un assessor spisial na disportu pa disenvolvimentu paz y ten redis na tudu mundu, ku más di sen(100) organizasões, ki ta lida ku tema: futibol pa disenvolvimentu.
Mas é ki exatamenti futibol pa disenvolvimentu sosial? Delta Cultura ta usa es palavra-chavi di diferentis formas:
Djogus ku bola, ki aborda kiston sosiais é un konpunenti integral di rotina diária di Centro: fairplay, risoluson passiva di konflitus, idukason sobri HIV/AIDS, igualdadi di géneru, kês direitus di kriansas, y mutu mais.
Futebol 3: un forma di djogu ki meninus y meninas ta djuga na ekipas mituradus ki ta sigui regras fair-play djuntus, es ta djuga sen árbitu y es ta da kunpanherus pontus fair-play. Bu ta axta informason mas detalhadu li sin :
streetfootballworld.org.
Duranti kopa di Mundu di Futebol di FIFA 2014, Brasil, FIFA kunvida 32 equipas di tudu mundo pa partisipa na FIFA – Festival Football for Hope 2014, undi ki es aplika kel metodolugia di futibol 3. Delta Cultura foi vensedor di kel torneiu.
Treinus di futibol pa skalões sub-9, sub-11,sub-13 (meninus y meninas), sub-15, sub-17, y equipa sénior maskulinu y femininus. Kês diferentis grupus etárius ta treina pelu menus dôs bês pa simana y ta partisipa na kanpionatus ó torneius ó djogus na fins-di-simana.
Kurríkulu di djogus pratikadus pode ser odjadu ó baixadu na formatu PDF li sin.


text:
Kumesa onti na sinema di Tarrafal di Santiagu insaiu di badju ku koriografia ki guentis lá di Alemanha bem pa bem partilia ku nós. Parseru di kel prujetu li é Delta Kultura Kabu Verdi y tanztheater global.
Na insaiu di onti partisipa txéu joves di Tarrafal mas ku mesmu kontidadi di mudjeris y ku mesmu kontidadi di homis.
Kés prussoris ki ta inxina kés joves badja és é di Alemanha y és ten formason na kel ária lá, ké dansa.
Kés joves ki sta na insaiu pa mostra públiku ma djés prendi, és ta ba ten spetákulu na kés lugaris li:
- 1 y 2 di Dizembru di kel mesmu anu li(2009) na Tarrafal di Santiagu- Kabu Verdi
- 4y 5 di Dizembru di kel mesmu anu li(2009) na sidadi di Praia Santiagu Kabu Verdi.


text:
Ordi mediku pa tratamentu pa alguen kontinua ku bida (MOLST) -sigla na ingles- e instrus6n skrebedu acerka di tratamentu mediku ki podi uzadu pa tenta pa alguen kontinua ku bida. Ordi MOLST podi dadu pa duentis ki sta mutu duenti ku duensa avansadu ki ka ta speradu ma es ta midjora. Kes ordi e un kliniku mediku ki ta skrebes (dotor, infermera pratikanti, dotor ajudanti) na un impresu MOLST kordiroza vivu, i sinadu di si livri vontati; i pa dotor, infermera pratikanti, o dotor ajudanti. Kel impresu MOLST ta fla otus profisional di saudi kuze ki o kuze ki ka debi fazedu pa tenta pa kel alguen kontinua ku bida, basiadu na tratamentus ki duenti ta kre o ke ka ta kre.
Keli e un tradus6on na kriolu di Cabo-Verdi di impresu MOLST di Massachusetts. Kel impresu traduzidu ta uzadu pa djuda duenti ku se familia ntendi kontiudu di impresu MOLST t6ki es sa ta toma disiz6n di tratamentus ki tan ben na el. Kel impresu MOLST ki ta sinadu ten ki ser kel ki sta na ingles pa pesual di atentimentu mediku ntendi i kumpri ordi.
Patient and Family MOLST brochure in Cape Verdean
Frequently Asked Questions about MOLST in Cape Verdean - Respostas di perguntas ki ta Iazedu mas txeu pa duentis, familfas ku kuidadoris
Sample MOLST Form in Cape Verdean - Ordi mediku di Massachusetts pa kontinuadu ku bida


text:
X SÉNA
Soldadu Baretu sta dianti se funku, ku mo na kexada, ta da riba ta da baxu.
SOLDADU BARETU – Áh distinu! Áh kulpa rixu! Sais saku di dinheru… na menus di un sumana… N perde-s fepu la Pónta Belen… na djogu batóta. Sais saku di dinheru!… Baretu, dja txiga maré di bu seta go… ma kenha ki nâse di kaminhu pa baxu, ka ta stribadu ku el pa podu di riba. Áh distinu! Áh sórti malvadu! Áh batóta… bo ki tene-m ta butuperia. (Bedju parse) Nhu Bedju?!
NHU BEDJU – Baretu, N ben li pa últimu bes, pa N ben fla-u un kusa.
SOLDADU BARETU – Pa últimu bes, Nhu Bedju? Nhu ai ta móre, o nhu ai ta nbarka?
NHU BEDJU – Nau. Ami N ka ta móre, N ka ta nbarka.
SOLDADU BARETU – Nhu ka ta móre? Akel? Anho e algun purpetu?
NHU BEDJU – Nau, rapasinhu. N ka purpetu, N ka ta móre, N ka ta nbarka.
SOLDADU BARETU – Nton… Anho e kusé? Anho e kundengu?
NHU BEDJU – Kusé ki e kundengu?
SOLDADU BARETU – Kundengu e Kusa Kalinpu… Odimóni.
NHU BEDJU – Nau. Ami e Nhor Dés.
SOLDADU BARETU – Ave Mariâ! Dja N diskunfiaba.
NHU BEDJU – Bon… N ben so pa N ben fla-u pa bu pidi-m kusa ki bu kre, pamodi, ami dja… bu ka ta odja-m nunka más.
SOLDADU BARETU – Kusa própi ki mi N kre, ki nhu sa ta manda-m pa N pidi-nho, Nhu Bedju? (E ta tapa mo na bóka) Oooh! Nhu diskulpa-m: “Nhor Dés”.
NHU BEDJU – Kusa ki bu kre, bu pode pidi-m. Ka dja N fla-u?
SOLDADU BARETU – Náaah! N kre nton pa nhu da-m sórti na djogu batóta, ki kel ó ki N bai djuga la Pónta Belen, pa N ganha mi so. Pa N fali-s moku, pa N kunpra-s tudu ses bujiganga, pa N toma-s ses mudjer ku ses fidju fémia, pa N kunpra tudu kasa ki ten li riba Praia.
NHU BEDJU – E kes li propi ki bu kre?
SOLDADU BARETU – So kes li ki N kre, Nhor Dés.
NHU BEDJU – Bu ka kre más nenhun otu kusa?
SOLDADU BARETU – Más nada. Si nhu bai te ki nhu da-m sórti na djogu batóta, kes-otu kusa… N ta ranja-s dimi-pami.
NHU BEDJU – Ok. Mas bu ten serteza ma bu ka meste más otu kusa?
SOLDADU BARETU – Más nada, Nhor Dés.
NHU BEDJU – I salvason… bu ka kre salva bu alma?
SOLDADU BARETU – Salvason?! Ka dja N fla-nho ma kes otus kusa N ta buska ku nha mo?
NHU BEDJU – Bon… nton bo ki sabe. Bu juís bu orédja.
SOLDADU BARETU – Tanbe, N ta fla-nho: si N striba ki N konsigi, ka nhu toma.
NHU BEDJU – Si bu bai te ki bu konsigi… kel ki bu konsigi N ta dexa-u ku el.
Es nbrasa konpanheru, es raparti es bai kada un pa un ladu.
SOLDADU BARETU (bai tité, bira txoma Nhu Bedju) – Nhu Bedju! Dja go… nhu ranja-m la un-vinti, pa N bai fase un peskinha. Kau oxi sta-m un kóxi mau!
NHU BEDJU – Bu pode bai, sin ki bu txiga ta parse algen pa kasa-u un mo.
XI SÉNA
Son Pedru sta xintadu na se kaderon, na pórta di Seu, ku un katxu di txabi na mo. Nhor Dés txiga na el, e labanta. Nhor Dés mostra-l un letratu di Soldadu Baretu.
NHOR DÉS – Pedru, kel mos li, kel ó ki e txiga, e pa ka dexa-l kanba.
SON PEDRU – Sin, senhor Nhor Dés. So ma dja Nhu fla-m. Ali e ka ta kanba kifari pa e xinta. Sikre e rondia. E ka ta finka pe nen na soléra. Nhu fla-m so modi ki e txoma.
NHOR DÉS – E txoma Baretu. Mas e konxedu más pa Soldadu Baretu.
SON PEDRU – Nhu pode dexa ku mi. Ó ki e ben N ta mostra-l napunde ki se kuartel fika.
Nhor Dés da rikada bai, Son Pedru torna xinta na se kaderon.
XII SÉNA
Soldadu Baretu konko na pórta, Son Pedru purgunta-l, xintadu di punde e sta.
SON PEDRU – E kenha?
SOLDADU BARETU – E mi Baretu.
SON PEDRU – Baretu?!
SOLDADU BARETU – Aian!
SON PEDRU – Ki Baretu? Soldadu Baretu?
SOLDADU BARETU – Ezatamenti. Soldadu Baretu.
SON PEDRU – Soldadu Baretu ka ten lugar na Seu. Purtantu… pa Infernu.
Son Pedru nkrusa se pe, e pega se rozadi e poi ta rasa.
XIII SÉNA
Soldadu Baretu torna bai konko na pórta di Seu, ku mil Finadu maradu na kórda, e ta rasta. Son Pedru pára di rasa, torna purgunta.
SON PEDRU – E kenha?
SOLDADU BARETU – E mi Soldadu Baretu, kunpanhadu ku mil alma.
SON PEDRU (abri pórta) – Mil alma pa dentu (finadus fika ta rotxa ta kanba dezordenadamenti) Nhos pára si. Ka meste rotxa. Seu e grandi, ta txebe nhos moku. Anhos ki dja ben Seu, e pamoi Nhor Dés dja purdua-nhos, nhos ka tene pekadu… nhos sta tudu lebi, nhos ka ta faze pezu na Seu. (Un Deputada fika ta fra na meiu di Finadus ta kanba. Son Pedru xatiâ ku el) Bu ka obi kusé ki N fla? Abo ki sa ta bai ku kel pasu largu bai la? Modi ki bu txoma?
AISUL – Deputada Aisul.
SON PEDRU – I pamodi ki bu sta ben dipadianti si, Aisul?
AISUL – Pamodi mi e Líder Parlamentar i rasponsável pa lei di paridadi.
SON PEDRU – Kusé ki kel-li go ten a ver ku li riba na Seu?
JANDIRALMA – Ael e si, Son Pedru! Dasdi kantu nos éra bibu. Kunfiada.
AISUL – So kasi, Son Pedru. N sa ta difende interesi di mudjeris pamodi la na Téra e senpri omi ki ta sta dipadianti. Pur isu N sa ta djobe si li na Seu, pelu menus, mudjer ta ser más ben-tratadu
SON PEDRU – Anhos nton e so pulítikus ki sta li?
PERINHA – Kuazi tudu.
SON PEDRU – N ten un lista di nomis di Pulítiku ku Majistradus ki ka pode kanba na Seu. Mas kes ki dja sta li dentu dja, ta fika. I kes ki inda ka kanba… ten ki volta pa Infernu.
Riba’l pórta, un pe fóra un pe dentu staba Kola Obu ku Modjadu, ladu a ladu ta pintxa kunpanheru ku onbru pa odja kenha ki ta pasa kel otu.
KOLA OBU – Pora, Modjadu! Bu ka odja ma bu sta rotxa-m?
MODJADU – Mérda, Kola Obu. Ki sta rotxa-m e bo.
SON PEDRU – Pamodi ki nhos sa ta pintxa kunpanheru?
KOLA OBU– Modjadu e kubisozu.
SON PEDRU – Pamodi ki bu sta fla si?
KOLA OBU – Pamodi so e odja algen ta faze un kusa e kre fase tanbe!
SON PEDRU – Kusé, pur inzenplu ?
KOLA OBU – Kantu nu staba bibu, N kiria nha Enpreza pa N ta bende txon pa fasedu kasa bunitu, pa N bende águ, leti, sumu, ku iogurti… siumus da-l e kiria di sel tanbe… e poi nomi NHA BES! Tanbe da uma brónka!… Sima el éra papiador na Parlamentu… konfuzentu propi… e bira sima kusa ki ratu nheme-l língua.
SON PEDRU – Bon… un di nhos pode kanba. Ago… nhos disidi.
ROZADI – Son Pedru, nhu po-nu vota na kál ki e pa kanba.
JANDIRALMA – Ali, abo e ka líder nau, Rozadi. Dexa di kunfiadésa!
ROZADI – Kunfiada e bo. Pamodi ki bu ka ta fla Perinha si. El ki e di bu listra.
SON PEDRU (pensa un-bokadu) – Ok… komu oxi N ka sta pa mutu xatisa, dja nhos ben, nhos pode kanba. Mas Soldadu Baretu pa Infernu.
Finadus tudu la dentu, Nhor Dés txiga.
NHOR DÉS – Kel li e kusé ki dja bu fase, Pedru?!
SON PEDRU – Kusé… kusé?
NHOR DÉS – Abo ki dja intxi-m Seu di Tagi di kel manera li?!
SON PEDRU – Es e ka Tagi nau. Es e so Deputadus, ku Ministrus, ku Enprezárius ki sta li?
NHOR DÉS – Sin. Es ka staba tudu la Infernu… ki N manda-s? Kenha ki bem ku es li?
ROZADI – Baretu ki ben ku nos.
NHOR DÉS – Mas anhos nhos ka podia benba Seu. Son Pedru, nu tene problema. Si nu ka toma kudadu es ta ben bende tudu txon di Seu.
SON PEDRU – Ami N ka sabeba.
NHOR DÉS (ta konta Finadus) – Unde más dos?
JANDIRALMA – Djondjon Diabinhu ki fase votu, e pega nomi di Montanha ku Dorada e tra. Es fika la Infernu.
NHOR DÉS (djobe Son Pedru) – Bu pode dexa-s kanba, mas fika-m ku odju nes.
SON PEDRU – Tudu es?!
NHOR DÉS – Menus Baretu.
SON PEDRU – Aaaan! (Pa finadus) Ok. Nhos pode kanba.
Manel Mangradu ben ta kóre, e roxa na Mutxuku ki bai sota na Siza Bariga. Siza Bariga xatia, koba Mutxuku, Manel Mangradu bira pa Mutxuku e kontra ku uma soku na tésta. Manel Mangradu kai di kósta, mixa fepu na kalsa. Son Pedru da pórta “bran”, Baretu da kósta, bai xololo.
ONANÁ (pa Son Pedru) – Komu nhu dexa-nu kanba, ó ki nhu bai Téra, nhu bai na Kanbra di Praia, nhu purgunta pa Djasa, o Flú, o Dodísiu, o Ósga, o Rafonhadu; o nton nhu ta bai na Enprezas: «Sosiadadi pa Dezenvolvimentu di Nos Amigus, o na Tékinufarta Konstruson/Kola Obu, o Tekinubasta Bende Txon, o na Parukuti, o na Kaldu Verdi sen Limiti, o na Rótxa Nkarnadu, o na Ndaviva, o inda, na EFE-SA/ISCJS (Nstututu Superior di Sensia Dja Fika So Sal), Djodji Kaldu Frangu, o na Sopranfuru, nhu fla-s pa es ranja-nho txon pa nhu fase Igreja.
SON PEDRU – Sta un divogadu li ki dja papiaba-mi di nhos.
ONANÁ – Kenha?
SON PEDRU – E fla ma nhos da-l ku gas pa braku’l pórta… pamodi di uns txon ki ka éra di-nhos, ki nhos bende i el e sa ta difendeba…
Onaná djobe pa ladu, e odja Viera Lopes xintadu na un grandi skritóriu, ku Amadeue Olivera na se ladu, bistidu so di branku, rodiadu di Anju ku Santu, e da una skarera, e salta paredi di Seu e torna bai fika la Infernu.
ONANÁ (soris ta baza, ku odju nklisadu na kabésa) – Si N teneba un latinha di gás… N ta mostraba-el! Si nha rapásis staba djuntu ku mi N ka ta koreba del.
RAI DI INFERNU – Mas ali e ka la. Kanba dentu i bu fika ketu. Ali nun finadu ka ta pagadu pa faze kusa ki otu kre. Livru di Skritura ali ka ta rinkadu folha, txon di Infernu ka ta bendedu. Kanba, bu bai fika djuntu ku kes Notáriu ki bu paga pa falsifika skritura, pa poi ma txon di un e di kel otu, pa bu fika riku-podri.
Rai di Xuxu da-l un pintxu e kai dentu di un braku, xeiu di lumi, e atxa la: «Fernandu Soza, Lídia Soza, Orlandu Britu, David Kapristanu, Ntoni Nuni, Jorzi Piris, Jean Kristian, Arnaldu Silva, Mariâ Elena, Armindu Silva, Rafael Fernandi, Alfredu Karbadju, Mariâ Albertina, Rita Ramu, Mariâ di Seu, Elsa Baion, Vitor Soza, Mariâ Leanor, Djuzé Manel, Ivoni Brilhanti, Vanderlei Soza, Karlu Albertinu, Djuzé Tomás, Karlu Vega Jr., Albertu Melu, Palu Soaris, Danial Silva, Abílu Roxa, Kuládia Patrísia, Simon Monteru, Joan Pedru, Linu Públiu, Agustinhu Lopi, Luis Sapinhu, Ntóni Sérziu, Fláviu Delgadu, Fransisku Amadu, Omar Bari, Sandra Delgadu, Joakin Sapinhu, Luigi Zirpoli, Jilbertu Batistini, Sergei Souvorov, Djuzé Texera, Manel Natividadi i Jorzi Karlu Fonseka».
XIV SÉNA
Soldadu Baretu ku más mil finadu maradu na kórda, torna konko na pórta di Seu.
SON PEDRU – E kenha?
SOLDADU BARETU – E mi Baretu, kunpanhadu ku mil alma.
SON PEDRU – Mil alma pa dentu, (Finadus kanba) Baretu…
SOLDADU BARETU — Sin! Baretu.
SON PEDRU – Soldadu Baretu?
SOLDADU BARETU – Aian!
SON PEDRU – Pa Infernu.
La unde e ta da pórta «bran» Baretu txusi kabésa, pórta kasa-l piskôs.
SOLDADU BARETU – Uuuui!!! Son Pedru, dja nhu kasa-m piskôs. Nhu froxa pórta dizimóla. Uuuui, nhu ta mata-m, Son Pedru.
SON PEDRU – Nton sai bu bai Infernu.
SOLDADU BARETU – Nhu froxa pórta N ta sai. Sima N sta li N ka ta konsigi!
SON PEDRU (froxa pórta un kusinha, e soti onbru más un bokadinhu) – Soldadu Baretu, bu sa ta abuza di mi pamodi N sta bedju?! Dja bu sabe ma N tene dos mil anu!
SOLDADU BARETU – Nton nhu froxa pórta más un-kóxi N ta sai.
SON PEDRU – Soldadu Baretu, dja N fla-u pa bu ka abuza di nha frakéza. Dja N flada ma bo e buskarudu. Bu sta buska poi Nhor Dés pa ratira-m konfiansa komu porteru.
SOLDADU BARETU – Son Pedru, ka dja N fla-nho ma N ta bai?!
SON PEDRU (froxa pórta, Baretu da zupu, xinta na se kadéra) – Soldadu Baretu labanta di nha kau, bu bai xinta na di bo, la pa Infernu. (Soldadu Baretu ka liga-l) Soldadu Baretu, bu ka sa ta obi? Bu sa ta da pa moku? (E pega Soldadu Baretu na mo, ki da-l safardiada) Bon, bu ka kre sai… dexa-m bai fla Nhor Dés, go, N ta odja si bu ta sai o nau.
XV SÉNA
SON PEDRU (sakedu dianti di Nhor Dés ki sta xintadu na un kaderon) – Nhor Dés, N ben fla-nho, ma kel finadu Baretu ki nhu mostraba-mi se letratu, dja kanba afórsa, dja xinta na nha lugar, ka kre labanta, kifari pa sai na ruâ.
NHOR DÉS – Baretu?! Soldadu Baretu?
SON PEDRU – Aian, Nhor Dés. É fla ma si nomi e Soldadu Baretu. Dezaforadu!
NHOR DÉS – Pedru!!!
SON PEDRU – Nhor Dés, e ben un bes, N bota-l na ruâ. N fla-l ma si kau sta e la Infernu; e bai, e torna ben ku mil finadu djuntu ku el. N poi kes mil finadu dentu, ael N manda-l da meia volta. E torna ben ku más mil alma, N poi mil alma kanba tudu, na fin, el e kanba zúpu, sen N manda-l, e xinta na nha lugar.
NHOR DÉS – Pedru!!!
SON PEDRU – Kaba, fladu ma e fla, ma nhu sta bedju, ma mi N sta ditioradu.
NHOR DÉS – Pedru!
SON PEDRU – I kusé go ki N ta fase?
NHOR DÉS – Kusa ki bu ta fase… mi ku el nu kunbina, ma si e konsigi salvason pa se mo, pa N ka toma. I ditu-fetu.
SON PEDRU – Nton gosi li… el ki e porteru?
NHOR DÉS – Deós ta difende… Oh! N ta difende, mos. Porteru e bo i, txaskan bo. Nu ten ki djobe manéra di tra-l di la.
SON PEDRU – Modi nton, Nhor Dés?!
NHOR DÉS – Ael e dodu na sábi, e gosta di fésta, e ta adora toki. Ba ruma un xis Anju bu poi toka flóta, ó ki e obi e ka ta rezisti, e ta labanta pa e bai da fe, bu ta kóre bu ta bai xinta na bu lugar.
SON PEDRU – Uápu! Badju mé e ntentadu! Dja djugadu e ka Nho ki inventa-l.
Son Pedru toka sinu, tres Anju bistidu di branku ku dos asa di kada un na kósta kanba ku flóta na mo. Nhor Dés sai, Son Pedru fika ta fase jéstu ku mo sima ki e sa ta diriji un orkéstra, Anjus komesa toka. Baretu fika ta ginda kabésa, ta sukuta ku mutu atenson. E da dos pasu, korason ka djuda-l, e torna vira na skarera e bai xinta. E torna labanta, e anda te metadi, e djobe pa trás e torna toka skarera, e bai xinta. Son Pedru fase ma ka sta liga-l, ma ka sta odja-l. Baretu ka rezisti, e torna labanta e avansa, ta bai ta badja ta fase tipu akrobasia ku stripitis. Son Pedru purbeta un óra ki e deta na txon, da uma skarera pa e bai xinta. Baretu rabida rostu, odja-l kuazi ta xinta. Son Pedru staba bedju, un kóxi pospôs, Baretu da un sakada se trás, timenti Son Pedru ta konpo pa e xinta, ta libra pa e ka mágoa se dór di kadera, Baretu txiga xinta bruku, es fika djondjodu na konpanheru, xintadu n’omesmu kadera.
XVI SÉNA
Na sala di julgamentu.
RAI DI INFERNU – Kel Omi, ki N ka ta límia nomi. Na kualidadi di Purkurador…
SOLDADU BARETU – Senhor Juís, si e ta purkura algen, e ka pode nkrimina-m!
NHOR DÉS – Baretu, Purkurador ki e fla ma el e, e ka ma e ta purkura algen, o ma el e buskarudu. El e divogadu pa e kulpa-u di kusas ki bu fase Mariâdu.
SOLDADU BARETU – Divogadu?! Te na Seu tanbe es kre konta mentira?
NHOR DÉS – E pur isu propi ki el e Rai di Infernu… ki N panha-l N po-l la.
SOLDADU BARETU – Kre e pensa ma mi ku el, nos e koléga! Ami na Téra éra so batóta ki N gostaba di djuga… ku ses mudjer ki N ta tomaba i ses fidju fémia ki ta koreba nha trás. Mas N ka ta faltaba ningen.
NHOR DÉS (pa Rai di Infernu) – Rai di Xuxu pode kontínua.
RAI DI INFERNU – Purtantu, N ta pidi péna minimu pa reu, pamodi kusa ki e fase, dja pasa tudu medida.
NHOR DÉS – Si bo gosi li bu kaba di fla, ma kusa ki e fase dja pasa tudu medida, nton bu ta pidi péna mínimu pa el?
RAI DI INFERNU – Klaru! Péna mínimu. Pena la baxu… la djuntu ku mi. E ka pode sta li riba… li na kau ki N ka ta limia se nomi.
NHOR DÉS – Aaaahn! Dja N ntende. Mínimu pa bo, ker dizer “Infernu”. (Rai di Infernu da ku kabésa, kontenti) I másimu… (Xuxu runha rostu) Seu. (E tapa obidu, e fitxa odju) Nton go, nu kre obi kusé ki bu tene pa bu fla-nu, ki ta nkrimina reu.
RAI DI INFERNU – Krimi di «Porkariâ»: reu so toma banhu, pamodi e dadu, kantu e bai trópa, ku 18 anu na korpu; krimi di «Konstruson Klandestinu»: e fase baraka na Várzia, sen ki e tra lisénsa, so di po-di-mandióka ku papelon. Nu imanjina, si purakazu pega lumi, kantu bonberu ki ten ki txomadu pa bai pa paga lumi?; krimi di «Pirgisiti» konjugadu ku «Mentirisi» i «Ladrisiti»: so pa e ka bai panha águ la Taití, e ngana Bedju ma e ten medu di sangi, mas e mata karneru, e kume figu ku bófi-bófi fepu na ferbura, e fla Bedju ma karneru ka ten figu nen bófi-bófi; krimi di «Makakisa» konjugadu ku «Ratunerisi»: e purgunta Bedju si e pode panha un karôs di karni, e panha dos; krimi di «Falta di Poku Ruspetu» i di «Disvergonhura»: e fika ta da omi bedju fus na rostu, nen e ka ta pidi diskulpa. Un óra propi Bedju ngasga ki dja moreba dja; krimi di «Ezersísiu di Purfeson Falsu»: reu da pa Dotor, ma e ta kura fidju di Dimistrador, pur-fin, e puxa 80, e sapa-l garganton; krimi di «Karnalidadi» konjugadu ku «Pedofilia», o seja, kubisa mudjer dus-otu» i nterese na fidju fémia di kada un; krimi di «Abuzu di Forsa» i di «Violason di Direitus di Bedju»; krimi di «Travestismu»: ael komu omi, e da un otu omi gazadju i es deta djuntu riba di mesmu papelon na txon, es kubri tudu ku o’mesmu padás di plástiku; krimi di «Uzurpason di Poder»: e finta Pedru e xinta na se lugar; pur-fin, krimi di «Rúsgia Badju»: sen ki e kunbidadu e bai obi Anjus ta tokadu flóta. (E djobe pa Nhor Dés) Sta fladu.
NHOR DÉS – Nton bu ka tene más kusa pa bu fla?
RAI DI INFERNU – E simé: mas dos krimi di «Furtu di finadu», ki e bai panha la na mínimu e tarse li pa másimu.
NHOR DÉS – Baretu, kabu sta-u mariâdu! Bu ten algun kusa fla pa bu diféza.
Baretu ta tuntunhi, Virja Mariâ ta kanba.
SOLDADU BARETU – Óh Nha Vírja Mariâ parida: anha ki pari matxu, ki pari fémia, ki pari branku ki pari pretu, ki pari riku ki pari pobri, ki pari dretu ku tortu, dizimóla nha rabate-m, nes momentu ki kel gardion la, fidju di krótxa, kre pa N kondenadu.
VIRJA MARIÂ (pa Nhor Dés) – Ki krimi ki rapás komete, nha fidju?
NHOR DÉS – Nha mai, anha e mutu nha mai mé… mas kusa ki rapás li fase, sima Purkurador fla kel óra, pasa tudu medida.
E longa-l lista di akuzason.
VIRJA MARIÂ (le akuzason, e sukudi kabésa) – Nha fidju, manda tudu Finadu ki sta li, Anju, Santu i Rai di Xuxu sai na ruâ, N meste fika mi ku bo, ku Pedru.
NHOR DÉS – Nhos da-m lisénsa di sala, menus Pedru, dipos N ta txoma-nhos. (Es sai tudu) Nha mai, rapás la ka brinkadéra! Ku kel korpu poku sima bu odja-l ku el la… mas kusa ki e ta fase!… bu ka ta fla ma e el.
VIRJA MARIÂ – Nha fidju, ranja fórma na kaba ku kel kusa li más faxi posívil, pomodi bu ka xinti ma si kusa purlonga ma brónka pode da?
NHOR DÉS – Brónka di kusé? El e fase pekadu, N ta kondena-l pa Infernu!
VIRJA MARIÂ – Nha fidju, odja ma e pode rakóre, ma e pode mete divogadu, gosi li ten txeu divogadus…
NHOR DÉS – Mas modi, nha mai? Divogadu ta disfase kusa ki e fase?
VIRJA MARIÂ – Divogadus ka ta disfase kusa ki e fase mé, mas es pode da kónta ma akuzason sta mariadu, es pode djunta finadus es poi fase manifestason, es inpúgna, es mete Pedru, ku Seu, ku bo na un grandi nkrénka.
NHOR DÉS – Nkrénka modi, mamá? Anha, kel Purkurador la sperienti! Dja e ten dos mil i tal anu di spirénsia… ta nkrimina finadus. I ka nha skese ma tudu kusas mariadu ki Baretu ta faseba na Mundu ma éra ntentadu pa el.
VIRJA MARIÂ – Mas lenbra ma dja e sta bedju. Ma algun kusa pode skapa-l baxu kapus. Bo bu ka sabe si na meiu di finadus ki sta li, ka sta nenhun komandanti pa organiza manifestason? Odja ma gosi li kusa e ka sima un bes. Dotoradu sta pa tudu kau, kaba, so balenti. Es ka ten medu nen di konbatenti.
NHOR DÉS – Kel go nha ten rezon. Rapasis ta pila géra te dentu Parlamentu.
VIRJA MARIÂ – Aaanh! Bu txeka?!
NHOR DÉS – Ka ta da pa ka txeka, nha vélha. N sabe ma rapasis di gosi, óras ki tolus po-s poder, es ta kuda ma mundu interu e di-ses.
VIRJA MARIÂ – Odja li: abo bu sabe ma tudu kenha ki kunpra robu, o ki guarda robu na se kasa, ma tanbe e ta konsideradu ladron.
NHOR DÉS – Si ki sta na lei mé.
VIRJA MARIÂ – Anton?! Kes finadadas tudu ki sta li santadu na papel, ma Soldadu Baretu furta, e ka li Seu ki es sta tudu-fepu? E ka Pedru ki po-s kanba?
NHOR DÉS – Nha mai?!… E si mé! Nha sabe ma N ka sa ta odjaba kusa asi, des manera? Rapasis e so konfuzentu! Dotoradus o kumandantis. Tudu es ten maniâs di bodóna… di ka tem kónta. Pedru, manda-s pa es pode kanba. (Es ta kanba tudu es) Nha Gentis, senténsia ta fika markadu pa di-li dos mil anu, pamodi ten algun kusa ki meste ser sklaresedu.
RAI DI INFERNU – Kusa di mudjer… dja N sabeba! Unde es sta, es ki ta da ordi!
NHOR DÉS – Pedru, kontínua porteru sima bu staba, Baretu ta fika bu ajudanti.
RAI DI INFERNU – I e sta bai fika la na kau ki e ta manda. Tudu finadu ki bai la e ta dexa kanba. Infernu pode fitxa pórta i fulia txabi la pa fundu di infernu.
SON PEDRU – Mas Nhor Dés, ki ta kontínua ta manda la na pórta e mi!
NHOR DÉS – Klaru! Ki ta manda-l e bo. Sta bon si, Soldadu Baretu?
SOLDADU BARETU – Ótimu, senhor Nhor Dés. (E ri, e bai pa Son Pedru, e soti-l mo na bolsu e tra katxu di txabi e fika ta txokota, ta fase Rai di Infernu sinal ku dedu) Nhu sáita fóra N meste fitxa pórta.
Rai di Infernu sai ku raiba, Baretu fika ta salta, ta ri di kontentamentu.